text:
Bo sosten ta bon biní
Bo mester yudansa pa un disputa?
E lokèt pa konsumidó t’ei pabo
Kiko ta lokèt pa konsumidó
Konsumidónan ku tin problema ku kompania- lokal òf instanshanan di gobièrnu ta wòrdu konsehá y dirihí individualmente via di nos lokèt digital. Pensa aki na por ehèmpel: garantia riba un produkto ku bo a kumpra, problema ku impuesto lokal, seramentu di awa y koriente. Via di e lokèt aki bo por haña informashon riba bo derechi komo konsumidó y yudansa pa kasonan kompliká. Si ta nesesario nos lo dirihíbo na un instansha kompetente.
Pa ken e lokèt aki ta?
E lokèt digital aki ta pa tur konsumidó na Boneiru.
Konsumidónan ku mester yudanza individualmente y ku ta miembro di Unkobon, ta haña esaki gratis. No-miembro ta paga un kontribushon chikí.
Bo opinion ta importante
Apesar ku kasi tur e trabounan di Unkobon ta wòrdu hasí pa boluntarionan, e aktitud profeshonal pa sali na interes di e konsumidónan, ta e prinsipio mas importante di e organisashon.
Nos lo apresiá si bo tin sugerensia òf remarke riba nos forma di atendé kasonan, riba nos servisio òf kualkier otro idea. Pa nos bo opinion ta mashá importante pa mehorá protekshon di interes y sinkronisá esaki na bo deseonan. Di antemano mashá danki.
Wak nos riba Media Soshal
Bo tin un sugerensia, keho òf pregunta?
Uw steun is belangrijk
Vul hieronder uw gegevens in en meld u voor slechts $15 per jaar aan als lid.


c: text/html

text:
ORANJESTAD – Diadomingo a tuma luga un “Expo – Feria” na Centro di Bario Dakota den conexion cu Dia Internacional di Hende Muhe cu ta e siman aki 8 di maart.
Prome Minister Evelyn Wever – Croes a hiba palabra expresando gran felicidad na e ocasion pa mira comunidad bini hunto y sostene otro. Ademas a enfatisa riba e importancia pa pone atencion riba Dia Internacional di Hende Muhe y reconoce con leu e ser femenino a yega, kico tur e tin acceso di dje y tur locual e por logra.
“E pandemia a dal nos duro, y pesey den e dianan aki e ta bunita pa mira con nos ta haya espacio atrobe, nos por sali atrobe, no mester bisti tapaboca tur caminda y hasta nos por brasa otro atrobe.” Realidad ta, cu e pandemia a afecta e gruponan mas vulnerabel den comunidad hopi mas. Ta papiando di hende muhe, muchanan, nos grandinan y esnan cu no ta documenta na nos pais. Awor ta keda na cada ciudadano pa duna di su parti pa yuda e gruponan aki, Prome Minister a expresa.
“Mester reconoce cu hende muhe a logra hopi, falta ainda pero nos a logra hopi cual nos por ta orguyoso di dje. Loke cu nos a logra ta danki na nos propio esfuerso, pero si no ta pa e sosten cu nos a haya, por ehempel di nos mama y/of abuela, nos lo no ta para akinan.” Realidad ta cu si nan no a kere cu hende muhe por haci tur locual cu nos por haci, awe nos no ta akinan. No ta hopi tempo pasa, cu no ta tur mucha muhe tabata haya oportunidad di por ehempel bay scol of bay traha, pero aworaki e ta normal.
Prome Minister a sigui bisa cu si no pone atencion aworaki na con hende muhenan a sufri den pandemia, nos por perde hopi di locual cu nos mayornan y abuelanan a logra. “Ami no ta dispuesto pa acepta esey y mi ta convenci cu e papel di hende muhe, ainda por wordo desaroyo mas den henter nos comunidad.”
Terminando Prome Minister a expresa di ta orguyoso di ta e prome Minister Presidente femenino di Aruba y su compromiso ta pa no ta e ultimo. Pa esaki ta necesario pa keda stimula nos muchanan hobennan y hende muhe adulto. Ta gradici cada un persona pa a forma parti di e dia y e actividad y tambe na e organisadonan pa bin cu algo asina grandi.

robotstxt: allowed

filter: keep


text:
“SALI NA DEFENSA DI BO PAIS”
Mi a lanta den e bario di Savaneta y ta un profesional cu mas di 20 aña di experiencia den e aparato hudicial y asuntonan social. Rocco Ta tata di 3 yui total. Hunto cu su casa, Señora Vanessa Kock, Rocco tin 2 yiu.
Semper mi a sinti mi yama pa sali na defensa di esnan rond di mi. Despues di a realisa esaki mi a dicidi pa continua un estudio cu lo yuda mi cumpli cu e yamada aki. Esaki a conduci mi na e Nederlandse Politie Academie unda mi a ricibi amplio conocemento referente e topico aki. Determina y pasiona, mi a regresa mi isla unda mi a ocupa diferente funcion den Cuerpo Policial y a guia y lidera diferente ekiponan den nos cuerpo. Funcionnan y tareanan cu mi a eherce cu alma y cuerpo y cu hopi orguyo pa 12 aña. Despues di mi carera den Cuerpo Policial mi a tuma e siguiente reto como Director di Aruba su Instituto Correcional. Combina cu mi carera mi a amplia mi conocemento na Universidad di Aruba y orguyosamente a obtene mi masters den Business Administration.
Na aña 2017 mi a sinti mi yama un bes mas pa sali na defensa, e biaha aki como politico y despues como Parlamentario y Lider di Fraccion di nos partido MEP. Den Parlamento mi a encabesa e comisionnan fiho di Husticia, asuntonan di Reino y asuntonan Norte Americano. Como politico mi a haci tur esfuerso pa for di den Parlamento percura pa inversionnan den e cadena Hudicial ta posibel y pa nos autonomia no wordo mina.
Y aworaki a presenta e oportunidad pa sirbi for di e plataforma ehecutivo, como Minister encarga cu Husticia y Asuntonan Social. Un combinacion cu ta brinda un oportunidad unico. Mi lo haci bon uzo di e oportunidad aki pa ta di balor agrega pa nos dushi pida barranca.
EXPERIENCIANAN ANTERIOR
Parlamentario:
Fraccion di MEP (2017 – 2021) A fungi como Lider di Fraccion di MEP.
A presidi 3 comision; Asuntonan di Husticia, Asuntonan di Reino y Relacionnan cu Estados Unidos.
Director di Instituto Coreccional di Aruba (KIA)
Ministerio di Husticia (2016 – 2017)
Carga responsabilidad pa un bon funcionamento di e organisacion. Desaroya un maneho riba detencion di hende y tene cuenta cu e siguridad interno.
Responsabel pa desaroya un maneho penitenciario integral.
Hefe di Staff di Korpschef
Cuerpo Policial Aruba (2012 – 2016)
Encarga cu e maneho di e Departamento di Integridad y Siguridad, Comunicacion, Informacion y Prevencion, Maneho y Asesoramiento (Conseho). Encarga cu Departamento di Interpol.
Encarga cu Departamento di Apoyo di Víctima (Slachtofferhulp). Responsabilidad pa formulacion di un maneho nobo, innovativo y eficiente pa e organisacion en general.
Consehero di Korpschef y miembro di e Management Team.
Encarga pa traha planificacion anual y e resumen anual di Cuerpo Policial Aruba.
Vigila e estadisticanan Policial y controla si nan a logra nan obhetivonan/metanan.
Representante di Korpschef den consulta cu e socionan local, externo y internacional.
OTRO OCUPACIONNAN DI TRABOU
Cuerpo Policial 2004-2016
Part-time instructor na “Divisie Politie Opleiding en Ontwikkeling (2004-2012)
Hefe Division “Centrale Recherche” (2004-2012)
Comandante di e seccion Team di Aresto (2004-2016)
EDUCACION
Universidad di Aruba
2017 Master of Business Administration
FBI Academy, Universidad di Virginia. Quantico, VA. USA
2014 Leadership
Doc-Opleidingen, Aruba
2010 Hoger Management
Lime Tree Aruba
2008 Mediation
NPA, Ossendrecht, NL
2004 Aanhoudings- en ondersteuningseenheden (Unidad di Aresto AT)
NPA, Apeldoorn, NL
2000 – 2004 Leergang Tactisch Management
Colegio Arubano
1994 – 2000 V.W.O.
CURSONAN
2014 Instructor Active Shooter, NCIS Aruba
2014 Oficial di Siguridad Nacional, FIFA Miami, USA
2012 Supervisor Police Sniper, Sniper Craft Los Angeles, USA
2012 Advanced Sniper, Sniper Craft Wisconsin, USA
2011 Drug Commanders Training Conference, D.E.A. Aruba 2011 Basic Police Sniper, Sniper Craft Florida, USA
2011 Klinische Psychologie, Open Universiteit (OU) Heerlen, NL 2011 Arbeids- en organisatie psychologie, OU Heerlen, NL 2010 Sociale Psychologie, OU Heerlen, NL
2010 Inleiding in de Psychologie, OU Heerlen, NL
2010 Integriteit Management, K.P.N.A., Curacao
2010 Vaste Kern Leidinggevende, N.P.A. Ossendrecht, NL
2009 Officier incidentes afhandeling, K.P.N.A., Curacao
2009 Leading Professionals, Deloitte & Touche, Aruba
ABILIDADNAN PROFESIONAL
Dirigi y maneha cu exito aspectonan penitenciario.
Dirigi y maneha investigacionnan policial grandi.
Dirigi y maneha investigacionnan interno penal y disciplinario.
Experiencia amplio riba tereno di seleccion di personal y e procedura di screening.
Abilidad den skirbi notanan di maneho.
Implementa maneho nobo riba procedura di seleccion interno.
Implementa procesonan di investigacion, maneho di integridad y ciclo di maneho y control.
Implementa control y maneho di crisis y intervencion.
INTERESNAN PERSONAL
Deporte, Lesa, Skirbi Y Musica.


text: Dialuna mainta a drenta informe di un accidente cu hende herida na e cruzada Bellstraat/ Arendstraat, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e cahuffeur di e un Suzuki Swift bayendo nort den Bellstraat no a para pa duna trafico di man drechi preferencia y a bay dal riba un Suzuki Vitara cu tabata bayendo poabao den Arendstraat. E impacto tabata basta fuerte y tambe un baby tabata envolvi den e Swift. Na yegada i e ambulans en total 4 persona a resulta herida y ambulans a atende tur na e sitio mes.


text:
Playa Pabao – Directiva di Centro di Bario Playa Pabao ta participa na mayornan y muchanan di Playa Pabao y di Aruba en general cu tur cos ta cla pa nan Plan Vacacional 2014 cu e aña aki tin e tema mundial 2014. Nos plan vacacional ta cuminsa dialuna 7 di juli y ta termina diabierna 18 di juli y su orario ta mainta 8’or pa 12’or.
E programa ta hopi varia cu entre otro “community pool”, bishita na Parke Arikok y Yaburibari, pannabol, un mainta di informacion cu lo trata termento y hopi actividad mas tanto paden como pafo di centro. Nos plan vacacional ta pa muchanan di 4 pa 12 aña y ta costa 100 florin pa 2 siman cu ta inclui tur cos.
Pues muchanan lo ricibi mainta nan sandwich y juice. No ta permiti pa paga pa 1 siman. Mayornan por inscribi nan yiu(nan) tur dia na Centro di Bario Playa Pabao, mainta 9’or pa 12’or y trai merdia di 3’or pa 6’or. Pues inscribi bo yiu(nan) na tempo pasobra cuponan ta limita. Directiva di Centro di Bario Playa Pabao ta desea nos muchanan un dushi vakantie.


text:
Oranjestad-Den e conferencia semanal di fraccion di MEP parlamentario Glenbert Croes a reacciona riba e declaracion hasi door di parlamentario di AVP Mervin Ras relaciona cu cortamento den subsidio di nos grandinan. E parlamentario a declara lo siguiente: “Mi a tuma nota di un declaracion di parlamentario Wyatt-Ras unda cu e ta laga sa cu e no ta husto cu SABA lo cobra adicional na famianan di nos grandinan pa cuido. Nos ta di acuerdo cune, pero e mensahe ey e mester manda pa SU Gobierno cu ta cortando inhustamente den subsidio di diferente fundacionnan y awor tambe den cuido di nos grandinan.
Hecho ta cu no ta husto cu subsidionan ta wordo corta pa via di mal maneho financiero di
Gobierno. Lamentabel ta cu pa via di esaki diferente fundacionnan ta bayendo bancarota, of mester sera, y cu calidad di servicio na nos muchanan special y grandinan ta bayendo atras y hasta personal ta wordo manda cas consecuentemente cu cuido y atencion na e grupo vulnerabel aki ta bai atras.
E diferencia entre MEP y AVP ta cu nos partido ta di opinion cu cortamento den subsidio ta inhusto sabiendo cu tur e fundacionnan y instancianan cu ta yuda grupo vulnerabel den nos comunidad ta operando riba lo minimo caba. Cuida nos grandinan ta un debe moral! , segun parlamentario Glenbert Croes.


text:
deporte
-
News
Protocol Federacionnan di Aruba Aquatics Federation
Aruba Aquatics Federation ta presenta nan protocol pa e disciplina di Artistic SwimmingRead More »
-
News
Protocol Federacion di Gimnasia
Federacion di Gimnasia, FGA ta presenta e protocol specifico pa nan miembronanRead More »
-
News
COA y IBISA a bishita Parke di BMX
COA y IBISA a bishita Parke di BMX, Street Wise na San Nicolas. Diabierna atardi un delegacion di Comite Olimpico…Read More »
-
News
COA di bishita na Centro Deportivo Playa
Bishita di COA hunto cu DVG, FFD y IBISA Aruba na Centro Deportivo Playa(Colegio Aruba) Diahuebs anochi, Comite Olimpico Arubano…Read More »
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
Marla Thiel a duna di conoce cu e protocol di Piscina
E facilidad a hinka e protocol den otro den algun dia Marla Thiel a duna di conoce cu e…Read More »
-
News
Comite Olimpico Arubano a bishita Piscina Olimpico Roly Bisslik
Dialuna atardi, miembro nan di Comite Olimpico Arubano conhuntamente cu diferente departamento di Gobierno a ricibi un splicacion amplio…Read More »
-
News
Protocol Federacionnan di Volleyball
Federacionnan di Volleyball, AVA ta presenta e protocol specifico pa nan miembronanRead More »
-
News
Entrega di Diploma Curso Basico pa Entrenador 2017
Diabierna tabata un otro dia exitoso pa Comite Olimpico Arubano mirando cu a otorga na 27 persona e diploma Curso…Read More »


text:
“World Kidney Day”- Dia Mundial di riñonFundacion Kidneys297 ta conscientisa comunidad riba importancia di riñon
ORANJESTAD, Aruba – 24 di Februari 2014: Fundacion Kidneys297 ta e fundacion na Aruba cu tin como meta conscientisa nos comunidad tocante e factornan di riesgo cu lo por conduci na problema di riñon y promove deteccion tempran di e condicion aki. Tur aña riba e di dos diahuebs di Maart ta wordo celebra Dia Mundial di Riñon. E dia aki ta enfoca pa crea conscientisacion tocante e importancia di cuido di nos riñon pa cu nos salud en general.
Pa e motibo aki Kidneys297 tambe kier pone enfasis riba Dia Mundial di Riñon y kier haci esaki door di comparti informacion importante tocante e organo aki cu ta nos riñon.
Importancia di riñon Casi tur ser humano ta nace cu 2 riñon saludabel. Cada riñon tin e grandura di un mokete y ta situa bou di e ribchinan, uno cada banda di e weso di lomba. Un funcion importante di e riñon ta pa saca sushi di e curpa humano. Esaki ta sosode via di orina.
Malesa di riñon ta conoci como “e asesino silencioso” ya cu mayoria persona no ta experiencia sintomanan te ora cu ya e dañonan a ser haci na nan riñon caba. Malesa di riñon ta un di e condicionnan menos comenta na Aruba. Esaki ta e motibo pakico conscientisacion riba e condicion aki ta di suma importancia.
Con bo sa si bo ta core risico? Presion halto y diabetes ta e causanan mas comun di problema di riñon, pues bo tin risico di sufri di problema di riñon si den bo famia tin personanan cu ta sufri di e condicion aki.
Pa evita malesa di Riñon Fundacion Kidneys297 ta conseha comunidad pa: Haci un saminacion regularmente na bo dokter di cas; Controla e cantidad di salo cu bo ta tuma; Bebe 2L di awa diariamente; Haci ehercicio frecuentemente; Educa bo mes tocante malesanan hereditario manera presion halto, diabetes y problema di riñon.
Buki y caminata Den cuadro di Dia Mundial di Riñon Kidneys297 lo bay tin un buki informativo na benta. Esaki lo ta obtenibel na libreria De Wit & Van Dorp pa un suma di 10 florin. Den e buki aki tin informacion tocante entre otro problema di riñon, dialisis y hopi mas.
Banda di esaki Kidneys297 lo ta organisando un caminata cu lo tuma luga diadomingo 8 di Juni 2014 riba e ruta di Fishermans Hut (5km) cuminsando for di 5.30 pm. Carchi lo ta na balor di 5 florin.
Keda pendiente mirando cu den transcurso di e lunanan aki Kidneys297 lo bay ta informando mas tocante e caminata di conscientisacion aki.


text:
RCA den pleno bataya pa clasifica pa play-off cu tres wega mas pa bay ta enfrenta La Fama cu ainda tin chens di alcansa Riverplate pa scapa di hunga play-off pa promocion-degradacion e anja aki.La Fama den cuminsamento tabata mas cu RCA, cu na nos padece ta un ekipo cu ta depende di un wega di pasenshi, RCA ta hunga pa largo plazo, cu consistencia. Hopi biaha nan tin cu sigui pusha cu nan wega te ora cu nan logra. Asina mes tabata e situacion den e wega aki. Trempan La Fama cu mas proposito y mas energia, te cu nan a logra anota promer tambe. Mientras cu RCA tratando di impone nan wega a haya carchi geel den persona di Nathan Lo-A-Nioe na di 8 minuut di wega y gol di tiro liber di La Fama door di William Pardo Miranda pa hasi e wega 1-0 pa e Savaneteronan. Asina mes La Fama a sigui cu iniciativa di wega pa un bon mei ora mas, RCA no por a desifra e wega ainda y tabatin poco yegada riba gol di La Fama, tabata parce cu La Fama tabata mas cerca di amplia bentaha cu RCA reaccionando pa bin bek den wega. E hecho cu Jean Luc Bergen no tabata den wega awe a causa un poco di desorganisacion tactico den RCA su midveld, nan presencia den medio campo tabata falta. Toch ta e tricolornan despues di nan prome atake decente despues di largo tempo ta anota pa empata den pia di Fredrick Gomez, haciendo e wega 1-1, esey tabata e resultado tambe na halftime.
Awo den di dos tempo cu un RCA mas den control y alfin reviva, e wega tabata mas destina pa nan bay pika dilanti, cu algun atake y yegada hopi precies tabata visto cu RCA tardi of tempran lo anota atrobe despues cu nan a haya nan wega. Condicion fisico di La Fama tambe a cai hopi na e punto di e wega aki, kizas door di e energia cu nan a gasta den gran parti di prome mita of ta simplemente cu nan condicion fisico no por a keda na par cu RCA, cu si ta un ekipo fisico apesar di tin tambe hopi veterania. E di dos gol di e oncena di Solito a yega na minuut 57 caba pa medio di e laborante Jean Pierre Fingal. RCA controlando midveld tabata controlando e wega tambe awo, nada no tabata pasa banda di Jeamir Howell Brokken den volante di contencion. Despues di hopi presion RCA ta score nan di tres gol pa medio di Frederick Gomez atrobe pa hasi e wega 3-1 na minuut 75. Ainda cu control completo di RCA toch den un counter La Fama ta haya un penalty na minuut 81, pero e bala for di tiro penal a dal den tubo evitando e gol di corta bentaha di La Fama. RCA ta haya nan di cuarto gol net despues di esey na minuut 86 despues cu tiro di Jean Pierre Fingal a dal den palo y rebota pa Digion Ras pusha e bala paden pa hasi e wega 4-1 pa e tricolornan. La Fama toch a logra haya un gol mas na final di wega na minuut 90+1 pa medio di Luismar Da Silva pa hasi e wega 2-4. Na pitaso final e wega a caba 4-2 pa RCA, un bon wega di futbol, tactico, energetico y sportief nos por bisa. Man of the match tabata Frederick Gomez, no solamente pa su dos golnan, pero tambe pa e esfuerso grandi riba gran parti di cancha di e hungado incasabel aki. Bon victoria pa RCA, importante, cu awor ta dunanan 25 punto, un punto so tras di e di cuarto luga, Bubali, cu tin un wega pendiente contra Estrella, hopi cos por pasa ainda, RCA ta den contencion, esey ta sigur. La Fama no a hunga malo, nan a falta mas energia den di dos mita, wel, hungando cu RCA t’asina, awo nan ta keda cu 16 punto, te ainda destina pa hunga play-off di promocion-degradacion hunto cu Caiquetio y dos ekipo clasifica 2 y 3 riba e tabla di division uno.


text:
PLAN NACIONAL PA ATENDE CU E PROBLEMATICA DI CACHO NA ARUBA LEY DI PUSHI?
PLAN NACIONAL PA ATENDE CU E PROBLEMATICA DI CACHO NA ARUBA
(Parti 6, parti final)
LEY DI PUSHI?
Analisando e problematica di cacho actual, e comision di accion no por cera wowo pa e problematica cu Aruba ta enfrentando tambe cu tanto pushi sin doño, y e peliger cu nan ta forma pa nos fauna.
Pushi ta un especie cu ta busca cuminda den anochi y ta animalnan suficiente chikito, manera algun di nos parhanan, of koneunan chikito ta victima di esey. Pues, no ta e boa constrictor so ta e problema, sino e pushi di mondi tambe.
Pushinan indesea tambe ta wordo treci na e ‘kill cage’ door di nan doño, of nan ta wordo benta den mondi. Tambe tin algun adres caminda demasiado pushi ta biba of frecuenta.
Enberdad no tin ley pa atende cu pushi ainda, pero e comision di accion a trece algun idea padilanti y ta papiando cu diferente departamento di gobierno con pa huntu cu stakeholders y NGO’s un biaha mas, mescos cu awo cu e Plan Nacional aki, por yega na un solucion duradero tambe pa cu e problematica di pushi.
Pa awo ta a traves di campaña di promocion di stima mi mascota of conscientisacion con pa ta un doño responsabel, lo stimula e parti di Aruba su poblacion cu tin di haber cu pushi, pa haya sa e minimo con pa contribui pa nos tin menos pushi eifo.
Manera a wordo ilustra den e otro partinan di informacion tocante e Plan Nacional, e plan ta parti den fase di accion inmediato y tambe accionan a corto y largo plaso. Awo nos tin solamente e ley di cacho. E idea ta pa den futuro bini cu un ley cu ta na bienestar di tur animal.


text:
Felicidad, nos tur ta busc’e! Conciente of inconciente y e caminda cu ta hiba nos na dje, por ta un caminda di rosa of un caminda jena cu sumpinja. Ta depende di e nivel di conciencia di cada hende. Ta depende di su criansa, educacion y informacion cu e a busca pa haja su caminda. Buscando felicidad no ta asina dificil, si hopi profundo y fastioso ora bo mester wak bo mes den spiel.
Cuminsa pensa riba loke ta scirbi aki riba y keda pendiente pa e proximo articulo.
E buki ‘Pa Semper’ di Sherwin Jacobs ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Por cumpra e buki na Van Dorp y De Wit Stores
Nos tur ta busca felicidad y pa cada hende felicidad tin un otro contenido. Felicidad por ta den amor pa pareja, pero e por ta tambe amor pa profesion, pa e nietonan of pa Dios. Of felicidad por ta tambe un combinacion di diferente cos. E buki ‘Pa Semper’ ta trata e buskeda di amor den pareja. Pero e buskeda aki ta hiba e diferente figuranan den e buki na un caminda basta largo y turbulento pa finalmente realisa cu felicidad no ta asina dificil. Y si bo scoge pa e cosnan cu tin balor real den bida, felicidad por ta tambe hopi cerca di cas of den cas mes. E buki ta jen di sabiduria di nos grandinan. Diferente generacionnan ta topa otro den ‘Pa Semper’ y hunto nan ta explora e sentido di bida den cada periodo di bida. Tin hopi intriga tambe den e buki pa asina por jega na un forma of otro na e informacion cu e dos rivalnan femenina ta desea di haja. Intriga cu ta jega te hasta na un aventura entre e dos damanan. Continue reading “‘Pa Semper’… Buki di Sherwin Jacobs ta sinja nos di e buskeda na felicidad.”
Con hopi bo pensamentonan ta determina bo felicidad? Un hoben ta duna su tipnan pa felicidad…
“Mi ta scucha y mi ta lubida. Mi ta mira y mi ta corda. Mi ta hasi y mi ta compronde” ~ Confucius
Te hasta algo asina personal manera felicidad ta haja atencion di ciencia awendia. Tanto na Hulanda como Merca ta hasi hopi investigacion pa haja sa reglanan simpel pa asina en principio tur hende por tin un bida felis.
Naturalmente mester cumpli cu cierto condicionnan basico manera suficiente cuminda y bebida, un cas pa biba aden. Tambe ta bon pa no tin malesa y sigi e reglanan cu ta sigi y bo por tin un bida mas felis.
Dus paga tino y traha bo propio felicidad!
Conta bo bendicionnan. Sea conciente di e cosnan bon den bo bida y repasa nan cada anochi. Un biaha pa siman bo por scirbi sikiera un di nan den bo ‘buki di bida di oro’.


text:
NA MEMORIA DI E GRAN ENTERTAINER/MUSIKO RAUL ROSALES
WILLEMSTAD — Direktiva di AMAK a tuma nota ku Sr. Raul Rosales, un pianista entertainer di un trayektoria basta largu a bai laga nos.
Raul Rosales ta forma parti di famia Rosales, entre otro Jose Rosales d.f.m., Dennis Rosales, tur yunan di e legendario Juan Rosales.
Raul Rosales a toka varios aña den Hotelnan lokal, manera Curacao Hilton i Holiday Inn. E tabata un músiko hopi pidí pa toka na kasamentu i hasimentu di aña.
Raul Rosales tambe a forma parti di algun agrupashon musikal, pero e ta mas konosí komo un músiko entertainer ku tin biaha ta aktua su so, pero tambe sa forma su trio i kuartetonan ku tabata toka den forma masha eksitoso. E tabata konosí pa su repertorio ku tabata konsistí di mayoria di nos piesanan di folklor i di géneronan manera wals tumba, Danza, polka etc.
Ultimo añanan ya Raul Rosales no tabata dje aktivo ei mas, pa motibu ku su salú a bai atras.
Direktiva di AMAK ta manda palabra di kondolensia na famianan di Raul Rosales i nos ta sigur ku lo e tin pas eterno ku bon Dios lo dun’é un lugá spesial den su Reino.
Raul Rosales, sosegá na pas
Direktiva di AMAK


text: Dialuna merdia a drenta informe di un accidente di cadena y cu hende herida banda di Marriott, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Van a slow down pa un auto su dilanti cu a slow down pa baha caminda y su tras un Toyota Yaris pero tras di e Yaris tabata bini un Mitsubishi Lancer cu velocidad hopi halto cu no a paga tino y a bay dal e tras Yaris mande bay dal tras di Van. E impacto tabata fuerte. Debi na e impacto aki e chauffeur di e Lancer a resulta herida y tabata histerico, mientras cu e chauffeur den e Yaris cual tabata tin un cylinder chikito full yena cu gas y esaki debi na e impacto a haya un leak y a cuminsa yena gas den e auto. Mesora polis a saca e chauffeur di e Yaris y a pone na un distancia mientras a sera e area pa evita cualkier desgracia peor. Na yegada di e ambulans nan a atende e victimanan.


text:
Mi nòmber ta Aisha
Ken mi ta? Ken mi ta, ku mi ta sinti asina tantu rabia i ku mi tin miedu di mi propio komportashon i mi pensamentunan? Dor di algu chikitu, for di nada mi rabia por eksplotá. E ta inkontrolabel i e ora ei, na mes momentu mi tin miedu. Miedu di hasi un otro hende daño òf, pió ainda, di mat’e. Mi tin miedu di mi mes i miedu pa loke mi por hasi ku hende.
‘Mi ta sinti tantu rabia den mi. E ta inkontrolabel i tin bia diripiente e ta spat bini afó. E ora ei mi kier kousa doló i destruí tur kos ku ta den mi kaminda na e momento ei!’
Nan a yega di abuzá di mi seksualmente. E kos a kuminsá tempu ku mi tabatin mas o ménos 5 aña. E malechor tabata un miembro di famia, pero despues tambe amigu di kas di mi mayornan. E abuzu a dura vários aña. Mi mayornan no tabata sa di nada i nunka mi no a riska konta nan. I pakiko bai konta nan awor… e kos a pasa kaba i no por hasi nada mas pa kambi’e. Awor mi tin 21 aña i mi ta biba riba mi mes. Mi ta haña difísil pa sera amistat. Mi ta i hopi bia ta sinti mi mi so.
Poko tempu pasá mi tabatin un pleitu formal ku mi frei, i e ora ei kos a bai robes. Furia a tuma kòntròl di mi i mi no por a kontrolá mi mes mas. Mi wowo a bira skur i mi a atak’é. Sla a kai di tur dos banda, i duru tambe. Mi a herid’é seriamente, i mi tambe tabata blousá. Tabata horibel. Mi tabata spantá, pero teribel furioso tambe.
‘Rabiá kuné, ku mi mayornan, ku mi ruman hòmber- i ruman muhénan i ku mi mes, mas ku tur. Mi ta un karga pa tur hende, mi no ta nada i ta problema so mi ta kousa.’
Mi tin hopi gana di hasi kos bon, pero di bèrdat mi no sa kon. Finalmente, danki Dios tabatin un hende ku a mira ku kos no tabata bai bon ku mi. E persona ei a puntra mi di unda mi mancha blou a sali i e a puntra si mi mester di ayudo. Mi tabata sa ku mi mester a kambia algu den mi mes si mi kier a sali for di e situashon fèrfelu aki. P’esei mi a bisa: ”Sí, mi mester di ayudo”. Huntu nos a buska e ayudo adekuá. Asina mi a yega na punto di konseho i notifikashon violensia doméstiko i maltrato di mucha, Guiami, i mi a konta e trahadó sosial tur kos. Tabata hopi, hopi difísil, pero mi tabata kier hasié. Tabata un alivio grandi ku porfin mi por a kompartí mi storia ku un hende ku mi por a konfia. Huntu ku e trahadó sosial mi a bai investigá kiko mi kier i ken mi kier ta. Tabatin momentunan ku mi kier a muri i no a mira un salida mas. Mi a siña pa no tene e emoshon fuerte aki pa mi mes, pero pa kompartí nan ku mi trahadó sosial i tambe ku un hende di Mental Health Caribbean (MHC). Nan a yuda mi bon.
Bon mirá, bo por bisa ku nan a konstruí un trapi pa mi. Ta na ami pa subi e trapi ei i sali for di e vaye. E ta un trapi largu, pero kada bes mi ta yega un tiki mas leu. Tin bia mi ta kai, pero e trapi ta keda pará i úniko kos ku mi mester hasi ta subié.
Funshonario di punto di konseho i notifikashon violensia doméstiko i maltrato di mucha, Guiami
Un donjo di trabou hopi preokupá pa un empleado. E a nota ku e no tabata sintié seif i tabatin pensamentu skur. E hende muhé a dun’e pèrmit pa tuma kontakto ku nos, despues di kua mi a traha un sita mesora.
Den nos promé kòmbersashon mi a splika ku lo trata tur kos ku nos diskutí huntu di forma konfidensial i ku mi no ta bai papia ku niun hende tokante su situashon, sin su pèrmit. Tambe mi a splik’e ku huntu kuné mi tabata bai analisá su seguridat i kon nos por traha huntu pa e ta mas seif i ku e por bai sintié mas seif.
E tabata papia i ami tabata hasi pregunta, pero mas tantu mi tabata skucha. Mi a mira e doló i e tristesa den su wowo. Mi a sinti e impotensia i e pèrdida di kòntròl dor di tur loke e mester a pasa aden. Mi a mira miedu i bèrgwensa. Bèrgwensa pa e hende ku e a bira i miedu pa loke ta na kaminda.
E a bisa ku ya e no ta importante mas i ku lo ta mihó si e tabata morto. “Di bèrdat bo kier muri, òf lo bo kier pa tur bo problemanan bai?” mi a puntra.
Nos a papia vários bia tokante su bida, tokante su miedu i tokante kiko e mester na e momentu aki pa ta seif i pa sintié seif. Naturalmente, nos a papia tambe tokante kiko ta hasié kontentu i tokante kiko ta su soñonan. Tin bia nos tabata bebe un kòpi‘ kòfi un kaminda òf nos tabata sali bai kana.
Pa motibu di e gravedat di su problema i di tur loke e mester a pasa den su bida, mi a konseh’é pa papia ku un sikólogo. Huntu nos a bai su dòkter di kas. E dòkter di kas a referi’é pa MHC i despues tambe pa trahadó sosial denter di Akseso. Asina, paso pa paso e a traha riba su proseso. Un kaminda largu ku subida i bahada.
E punto di konseho i notifikashon violensia doméstiko i maltrato di mucha, Guiami, ta skrin seguridat i huntu ku e kliente ta tuma paso pa e bolbe sintié i bolbe ta seif. Tin bia Guiami ta ofresé hende hòmber, hende muhé i mucha un lugá seif òf un “time-out”. Kada situashon ta diferente i kada situashon ta pidi un enfoke diferente.


text:
by HNO Author | May 12, 2019 | BlogE kolónan di e edifisio di Curaçao Medical Center ta transmití e vibe kultural di nos dushi Kòrsou. E arkitektonan kurasoleño, Lyongo Juliana i Chris Zwiers ta esnan responsabel pa e toke krioyo akí. Nan esfuerso pa duna e edifisio un toke netamente “di nos” a duna...
by HNO Author | May 7, 2019 | Blog, Our PeopleDòkternan di kas a keda satisfecho despues di a partisipá na Healthy Hour den House of Change dia 12 i 14 di Mart 2019. E hecho ku den Curaçao Medical Center lo tin un HAP (na Ulandes: Huisartsen Post) ta trese hopi detaye ku ainda no tin klaridat riba dje. Tabata nèt...
by HNO Author | May 7, 2019 | BlogNos Healthy Hour ta un forma ekselente pa kompartí ku stakeholders i otro gruponan den komunidat. Ku mas di 15 kanal di komunikashon pa manehá, nos tim di komunikashon ta gusta e fórmula di Healthy Hour, komo ku e ta duna nos interakshon direkto ku gruponan spesífiko...
by HNO Author | May 7, 2019 | BlogEsfuersonan pa prepará pa bai edifisio nobo na final di e aña aki, ta den full swing. Marco Jacobson ta nos Moving Manager. Nos a ‘fia’ Marco serka Erasmus MC, kaminda e tabata enkargá ku e mudansa pa nan edifisio nobo na Mei 2018. Djis algun dia despues ku el a...
by HNO Author | May 7, 2019 | BlogE palabranan Healthy Hour por krea diferente interpretashon den mente di hende. Apesar di selebrá e inidvidualismo akí den kada ken, nos a sinti e nesesidat pa kompartí e konsepto tras di e evento akí ku nos siguidórnan. No pèrdè un otro artíkulo riba e tópiko akí...


text: ORANJESTAD: Recientemente den un encuentro amenoMinister Endy Croes a reuni cu sr. Henrrick Henriquez, director di Aruba Trade & Industry Association (ATIA). Durante e reunion e mandatario di Enseñansa a ricibi un presentacion amplio di e movement y proyecto di ATIA‘Lidera’. Tambe a trata diferente topiconan di interes. ATIA a declara 2022 como un aña di proposito. E aña aki e conferencia anual di ATIA ta hiba como titulo ‘Purpose asPower’. Por spera un conferencia cu musica, contenido di impacto y hopi motivacion. E oradornan di e conferencia ta dos figura reconoci rond di mundo. Ta trata di sra. MelisSenova cu lo elabora riba diseña bo negoshi cu boempleadonan como elemento principal. Sr. Trent Shelton, ta un ex hungado di NFL, awendia un di e miho orador di mundo y autor di e bukinan ‘The Greatest You’ y ‘Straight up’cu ta enfoca riba con bo proposito ta tambe bo poder. Lo tin un evento special pa e studiante atletanan presenta pa sr. Shelton na unda cu e lo conecta cu e hubentud di Aruba comotambe atleta y dunanan palabranan di inspiracion y motivacion. Minister Endy Croes a sigui bisa sigur e ta un bunita iniciativa di ATIA cu sigur por conta cu sosten di Ministerio di Enseñansa y Deporte. Concluyendo Minister Endy Croes ta desea ATIA hopi exito cu e proyecto y movemento aki.


text: Diamars mainta a drenta informe di un accidente cu hende herida na e rotonde di Ponton riba E.J. “Watty” Vos blvd, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente entre un auto y un dama ciclista cu a bay pasa riba e fietspad pero e dama chauffeur di e Nissan van no a dun’e preferencia y a dal e ciclista. Debi na e impacto e ciclista a resulta herida. Na yegada di e ambulans nan a atende e dama y a transporte pa hospital.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 5 di novèmber 2020.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 5 di novèmber 2020.
Kompilá: djárason 4 di novèmber 2020, 05:00 o.l. (09:00 UTC).
Tempu: Parsialmente nublá ku un bista un poko redusí i un wer generalmente seku.
Temperatura máksimo lo alkansá 32ºC i temperatura mínimo 27ºC.
Solo ta sali 06:29 i ta baha 18:09 o.l.
Bientu: Direkshonnan entre ost i sùitost i por lo general moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Durante di próksimo 24 ora, kondishon atmosfériko lo limitá desaroyo di nubianan signifikante riba nos region. Pa e motibu aki, un wer relativamente seku lo prevalesé riba nos isla. Mas aleu, bientu lo supla un poko mas fuerte durante di próksimo dianan.
Kondishon di laman: Por lo general moderá ku altura di olanan entre 1 i 2 meter (3 i 6 pia). Na kostanan nort ta antisipá olanan poko mas haltu.
Sistemanan signifikante di wer tropikal: Orkan Eta despues di a subi tera na kostanan nortost di Nicaragua komo un orkan fuerte di kategoria 4, poko poko ta perdiendo forsa i lo bira un tormenta tropikal un bes mas ta sigui move riba e . E orkan no ta un menasa pa Kòrsou.
Fenómeno spesial: Ningun.
Perspektiva te djabièrnè mainta: Parsialmente nublá ku wer generalmente seku.
Meteorólogo: Correa


text:
Ray Lauffeur ta presentá ‘mash-up’ di Distance i Shape Of You
Su kresementu den farándula a sosodé den presensia di tur fanátiko, saliendo for di GMO, pa despues gara konfiansa den Dreams, i finalmente su presensia di gran balor den agrupashon musikal Gentz- Ray Lauffeur tin un gran talento! Su partisipashon den Hollands Got Talent, awor ta sirbi komo un paréntesis importante den su kuríkulo. No di awor, sino pa hopi ratu Ray Lauffeur ta demostrá afinidad pa interpretá piesanan internashonal, algu ku e ta hasi ku hopi éksito den e konstelashon di AxL & Friends. Den fin di siman último Ray su talento a bolbe keda demostrá durante apertura di e brùg na Green Corrdior na Aruba, na momentu ku huntu ku Randy Leroy e’la interpretá un medley di reggaetón ku a kai masha na smak i a wòrdu kanta pa e públiko inmenso ku tabata presente.
Resientemente, Ray bou di direkshon di kas di produkshon Decoded a lansa un ‘mash-up’ komo un introdukshon pa algun single ku próksimamente lo keda produsí, esaki formando parti di un proyekto independiente di Ray. Loke ya kaba ta un tendensia masha popular riba YouTube, awor ta haña un introdukshon na Kòrsou- e ‘mash-up’ - un kombinashon di e kansionnan “Distance” di Omarion i “Shape Of You” di Ed Sheeran a kuminsa zona na radio-emisoranan lokal den bos di Ray Lauffeur. Un swing apart!
Randy Rosheuvel i Christopher Walle a kolaborá ku e single dor di hasi e reprodukshon, di ámbos kansion. E ‘mash-up’ di género musikal urban-pop a risibí un aseptashon masha positivo. Resientemente a kompartí algun minüt di e seshon di grabashon riba Face book tambe. Por sigui Ray riba instagram @RayLauf i Facebook @RayLauffeur. Fanatikonan por mira e videoclip riba e Youtube Channel @decodedofficial òf solisit’é na nan radio preferí. Ademas, por stream riba ITunes, Spotify, Google Play i Apple Music.


text:
Diamars ultimo a sosode un acto bochornoso den sala di Parlamentodi Aruba y tur esaki orchestra pa Mike Eman y activistanan di AVP. Di acuerdo cu nos Constituto den luna di september nos ta celebraapertura di aña Parlamentario. Diamars ultimo a celebra e apertura di aña Parlamentario 2022-2023 den un reunion solemne undaGobernador a hiba su discurso di e aña tras di lomba y ta splica di e periodo nos dilanti.
Desde mainta tempran a nota e movecion di Mike Eman:
Mike Eman manera semper kier destrui tur loke ta bon. Pues AVP y Mike a opta pa mobilisa 8 pensionado activistanan clave di AVP mas Sra. Heimering kende a traha 8 aña cu AVP den Cocolishi y tabatacobra schaal 16 cu tur toelage, tabata esun apunta pa lidera e pensionadonan. Plan di Mike tabata atrobe pa daña e ceremoniasolemne. Pues manera e Ministernan actual a sali hunto cana di Bestuurskantoor pa bay Parlamento a nota e grupo aki pafo cu algunborchi. Ora nos tabata yegando, mas bien a pensa cu e personanan akilo tabata protesta paso Benny Avestruz Sevinger lo ta den sala di Parlamento e dia aki y esey sigur ta un berguensa nacional. Moralmente tur e profesionalnan den sala, invitadonan, mas PG y Gobernador mester deal cu e situacion desagradabel aki. Un sospechoso (di husticia) cu a ricibi y a acpeta recien di a tumadonacionnan di 100 mil florin mas a acepta pa comerciantenan pagafiesta pa su yiu no 1 pero 2 biaha y asina tabata acepta soborno a cambio pa coopera contra tur regla pa duna tereno, a resulta cu ta net Benny Sevinger e pensionadonan a bin brasa y apoya. Nan peticiontabata hustamente pa gobierno actual bay cas y pa Benny cu Mike sinta bek como Minister. Ta con baho y sin gevoel Heimering aki porta? Acaso boso a kere cu pueblo no ta compronde kico a pasa y ta pasando?
Mike Eman a habri porta pa Heimering y su gang drentaParlamento:
Despues di e ceremonia bunita den Parlamento e Presidente mr.Edgard Vrolijk a invita tur presente pa sali di e edificio pa bay para banda di caminda pa mira e Mariniersnan marcha dilanti Parlamento. E momento ey Mike Eman a probecha pa habri e porta di cushina di Parlamento invitando asina su propio activistanan di AVP pa trecedisturbio y asina laga nan drenta den e sala y haci un show cu prensa. Berdad ta cu Presidente di Parlamento mr. Edgard Vrolijk tabata hopihumilde y a duna nan espacio pa haci nan show. Cualkier otropresidente por a laga detene e personanan aki y Mike sa esaki mashabon kico ley ta describi. Toch a opta pa laga pensionadonan inocentecore e riesgo aki. Sr. Vrolijk a splica cu e ta respeta hende di edad y no a tuma accion y a laga e personanan (activista di AVP) desahoganan mes na e manera ey aunke contra ley. Terminando un mensahe nae activistanan di AVP. No laga Mike uza boso pa “yoyo”. Pensa bon prome cu core haci algo cu por tin consecuencianan grave. Ta bon pa educa boso mes di e caso Avestruz di Benny cu ta andando. Lesa e caso un poco y compronde bon con Fundacion Curason Berde tabatafunciona. October e caso ta sigui. Un corupcion di marca mayor fueradi tur contexto di realidad. Pues honor a la berdad Benny y Mike no por regresa nunca mas pa goberna e pais aki. Bosonan como“troncon” di AVP cuminsa exigi pa cambio di liderazgo. Cambia tur e sapatonan bieu y kima cu hendenan amarga (manera Mike, Benny, De Meza, Dowers, Mervin) pa hendenan modern, nobo sin mancha di corupcion y cu ideanan nobo. E proceso aki ta tuma su tempo pero no tin awa pa laba cu ta e direccion ey AVP mester bay. Suerte y exitopero afuera cu sapatonan bieu.


text:
Zr.Ms. Holland entretantu ta ful swing ku e yudansa di emergensia na Haiti. E barku di patruya a sali dia 20 di ougùstùs pa bai urgentemente e isla, ku a keda asotá pa un teremoto. Nèt promé ku esei, Marina den algun dia a sabi di kita mas ku 2.160 kilo di kokaina for di riba merkado. Esaki a sosedé durante un relashon di kolaborashon guiá pa Merka ku ta enfoká riba e lucha internashonal kontra droga. E kaptura di e kontrabanda awe numa a keda publiká.
Un di e intersepshonnan tabata posibel despues di un tep di Wardakosta Region Karibe. Esaki a deskubrí un ‘go-fast’ sospechoso. E helikòpter marítimo di kombate NH90, stashoná a bordo di Zr.Ms. Holland, a nabegá bai riba dje. Un frankotiradó di Infantería di Marina konsekuentemente a dispará riba 3 motor di e boto i a derumbá esakinan. Esei tabata nesesario despues ku siñalnan pa stòp i e disparonan no tabatin e efekto deseá.
Una bes ku a logra stòp e ‘go-fast’, un ekipo kombiná di Wardakosta Merikano i Kuerpo di Marina a subi bordo di e ‘go-fast’. E ekipo a saka e bultunan di droga ku a ser tirá den laman for di awa. Tabata trata di mas ku 1.000 kilo di kokaina.
Mas droga
Despues di esaki Zr.Ms. Holland tabata envolví den un kaptura di mas o ménos 800 kilo di kokaina. E droga aki tambe tabata a bordo di un ‘go-fast’. Despues di un tep, Holland a nabegá bai riba nan. E destakamentu Legal di Estádos Unídos a logra éksito den e intersepshon aki i a konfiská e kokaina.
Algun dia despues atrobe bingo! Un biaha mas e barku di Marina a involukrá e helikòpter di bordo pa obligá un ‘go-fast’ pa e stòp. Esei a logra despues di señalnan pa stòp i tirunan di atvertensha. Un biaha mas a tira 360 kilo di kokaina den laman, ku despues a ser saká for di den laman. E sospechosonan despues a keda entregá den man di Wardakosta Merikano.
Tur e sospechosonan i e droga finalmente a keda entregá na Wardakosta Merikano pa persekushon na Estádos Unídos. E 3 kapturanan a keda hasí den lapso di 1 siman. Tabatin un di 4 kaptura di 1.325 kilo di droga, pero esei a keda menshoná anteriormente kaba. E frekuensha di e kuater kapturanan di droga den un siman mester keda kalifiká komo algu UNIKO.


text:
NIEUWEGEIN – Tishelle Daniel di Sint-Maarten ta oftalmólogo (dòkter di wowo) básiko ora e krísis di corona yega Hulanda. Tres dia e ta pensa pa bai yuda na Intensive Care. Riba su di dos dia kaba e ta hañ’é ta pone un pashènt defuntu ‘masha hóben’ riba un brankar, na kaminda pa mortuario.
“Ta masha pisá. Den oftalmologia bo ta hasi un tratamentu i e hendenan ta bai kas. Pero na e departamento di IC kaminda mi ta traha, na Sint Anthoniusziekenhuis na Nieuwegein, hende ta muri òf ta keda den koma simannan largu. Ainda mi ta mira masha poko relato positivo”, Daniel ta bisa.
E ta suspirá. “Mi ta haña fèrfelu pa tin pashènt ku mi no por papia kuné. Nos ta yama ku vidio hopi ku famia pero kiko mi por bisa? Mi no sa nada di nan famia.”
Trabou impaktante
Daniel tin dos siman i mei ta traha na IC. Komo médiko básiko e ta traha komo ‘buddy’ di un enfermero di IC. Miéntras ku e ta haña ku ta masha impaktante, e no ta pensa di stòp. “Esaki ta ken mi ta. Mi mester hasi esaki.”
Daniel tin asma, pero e no ta sinti ku e ta kore mas riesgo. “Nos tin sufisiente medio di protekshon. Mi ta sinti mi mas seif na trabou ku den supermerkado.
Hopi prekupashon pa Sint-Maarten
Loke e ta prekupá p’e mas tantu ta su famia na Sint-Maarten. E isla tin mas morto relatá na COVID-19 di tur e islanan te aworakí. Nuebe morto, 68 hende a tèst positivo i sentenar ku síntoma. E isla ta den un lockdown kompleto i asta supermerkadonan tabata será un temporada.
Si mi mira kon yen e IC ta aki, i sabiendo kon chikí e kapasidat di Sint-Maarten ta, mi ta hopi prekupá. Ku e enfermedat aki hende ta bai atras masha lihé. Esaki Sint-Maarten Medical Center no por hèndel.
Daniel ta sekretario di e Asosiashon di Médiko di Antia (AMA). E asosiashon a apelá na personal karibense den kuido ku ke yuda na e islanan. A drenta mas o ménos 80 inskripshon. E mes lo tin gana di bai Sint-Maarten. “E petishon ta berdaderamente pa enfermero di IC i médiko di IC. Pero si e nesesidat ta grandi mester di tur hende, i mi ta bai mésora.”
Tres bia mas tantu ayudo nesesario
E médiko ta haña ku gobièrnu hulandes ainda ta hasi muchu poko pa Islariba. “Promé nan ker a manda tres kama di IC pa Sint Maarten. Pero Sint Maarten ta responsabel tambe pa ayudo médiko pa Saba i Sint-Eustatius. Ke men nos mester di tres bia mas ayudo.
No opstante e preshon di trabou i prekupashon pa famia i amigu den karibe, Daniel por keda positivo. “Mi famia ta salú, ami ta salú i mi tin trabou. Riba mi dianan liber, mi no tin nodi di ta produktivo. Mi a duna mi mes pèrmit di hasi nada un ratu.”
Henter e siman aki Ret Karibense ta pone atenshon na heroé karibense den kuido durante e krísis di Corona.


text:
Segun informe di polis, awe mainta pa 07.55 melding a drenta via Central di Polis cu den Parke Nacional un aanlanding a tuma lugar.
E informe ta bisa cu ora patrouille a yega na altura di Boca Druif a bin encontra dos persona masculino di nacionalidad Venezolano. Den vecindario a bin encontra:
2 revolver 1 shotgun y 1 bulto cu un cantidad desconosi di marihuana. E dos hende nacionalidad Venezolano a wordo deteni. A encontra tambe un curpa sin bida di un hende homber. Aworaki autoridadnan policial y tambe departamento di brandweer ainda ta na e sitio.
Mas informacion den nos edicion di corant mayan 5 di augustus.


text:
Diaranson mainta corte a dicta sentencia den e caso cu Claudius Phillips a cuminza contra Daury Rodriquez.
Daury Rodriquez sosteni pa grupo Ta Basta a hasi expresionnan difamatorio contra Claudius riba facebook y cu despues a bay viral riba whatsapp.
Ta tilda Claudius pa un pedofiel.
Despues di a scucha e defensa di Daury Rodriquez, e no por a trece prueba. Referi na un sentencia di 2011 unda a haya foto di pornografia infantil, no ta prueba acto di pedofilia. Pedofil ta un acusacion serio.
Huez a duna Daury 24 ora pa rectifica via di mes manera.
Si e no cumpli, E lo mester paga 500 florin pa dia te cu 25 mil florin.
Esaki ta otro caso mas unda mester rectifica. Den ultimo aña nos a conoce masha hopi caso di rectificacion.
Esey mester ta un signal si, cu e acusacion di pedofiel ta serio y no por hisa benta yama otro pa pedofiel, si no tin prueba.


text:
Mas number pa residentenan den exterior por yama
ORANJESTAD, Aruba - 7 April 2020 [Updated]
E email di contacto ta lo siguente: cmo@crisis.aw
Por fabor, tene cuenta cu lo sigiente:
• Mester ta residente (‘ingezetene = ingeschreven’) di Aruba;
• Aerolineanan Mericano ta exigi 2 tipo di ID – pa prueba cu un persona ta residente di Aruba (cedula);
• Aerolineanan di Latam no ta exigi esaki;
• Personanan dependiente di asuntonan di AZV, por fabor yama AZV pa regla regreso pa Aruba, y mustra bo kaarchi di AZV;
• Lamantablemente, na e momento aki, Venezuela ta full sera; no por move ciudadanonan f’or di e pais; nos ta conseha pa e personanan aki tuma contacto cu embahada Hulandes na Caracas.


text:
Mi Dios, Mi Señor, Mi Salbador, Cu Bo amor infinito tenemi den Bo braza
Ya no tin scuridad, Unicamente Bo Luz briyando
Sra. Clara Croes – Wester ta anuncia morto di su casa stima:
“ Antonio Croes “
mihor conoci como Bubu
na edad di 83 aña
Condecora den Orde van Oranje Nassau
*17-01-1938 – † 29-10-2021
Yuinan Rolando (Roly) Croes y Marion
Anthony Croes y Lindell Croes Werleman
Shareen Croes
Nieto / Nietanan: Jethro Croes y Ashly
Seth Croes y Taysha
Gianni Croes
Laura Croes
Robine Rozendaal
Antoine Rozendaal
Bisanietanan Jayseline, Izaline y Sesaly
Rumannan : †Tina y famia, †Jonca y famia, †Mache, Rita y jui, †Shontin y famia, Sira y juinan, Eddy y famia
Subrino/subrinanan, primo/primanan, swa/cuñanan y demas famia Croes, Briezen, Thiel, Dirks, Trimon, Maduro, Lacle, Wester, Wernet, De Mey, Geerman, Flemming, Cornelissen, Croeze, Werleman y Quandt.
Su ex-colleganan di WEB y di Balashi Brouwerij, tur amigonan y conocirnan di SV Estrella y tur su otro amigonan y conocirnan,
Acto di entiero lo tuma lugar na misa Inmaculada Concepcion na Santa Cruz diabierna 5 di november 2021 for di 2:00 pa 4:00 di atardi. Despues nos lo compañe pa Royal Funeral Home pa cremacion den seno familiar.
Adres pa condoleer: Royal Funeral Home
Fecha: 4 november 2021
Horario 07:00 – 09:00 di anochi


text:
Souax Gill’s Sport a tèrminá komo kampion di temporada regular di sòfbòl femenino superior fast pitch. E tim a kaba na promé puesto ku 11 triunfo i 5 derota pa asina konkistá tambe e promé Kopa Clovis Lodewijks. Picher J’Dah Girigorie i kècher/outfielder Kimberley Agard, tur dos di Souax, a kaba ku mihó sifranan.
Direktiva di Curaçaose Softball Bond (CSB) presidí pa Edward ‘Chu’ Martis a konkluí e siman aki e bueltanan preleminar dje kampionato di sòfbòl femenino superior. E timnan a hunga den e temporada regular aki 16 wega.
Souax Gill’s Sport a gana 11 wega kontra 5 derota pa okupá e promé lugá riba tabla di posishon. Ku e prestashon aki tambe e tim a konkistá e promé Kopa Clovis Lodewijks ku direktiva di CSB a pone disponibel pa e mihó tim dje kampionato regular, esta dje bueltanan preleminar.
Ku 10 triunfo i 6 wega pèrdí Pichingolo Nissan a kaba na di dos puesto, siguí na di tres lugá pa The Fighting Team ku 9 wega ganá i 7 pèrdí. Na di kuater puesto tin Sta Rosa Angels Vanddis ku 6 viktoria i 10 derota, miéntras ku Fenix Softex kaba na di sinku luga ku 4 triunfo i e tim a pèrdè 12 biaha.
J’Dah Girigorie di Souax Gill’s Sport a tèrminá komo e mihó picher dje kampionato regular. Ela logra 8 triunfo kontra 2 derota. E tabatin un efektividat impreshonante di 1.80 na kareda limpi pèrmití. Den 58 inen ela tira 70 ponche.
Kimberley Agard tambe di Souax Gill’s Sport a sali e mihó batiadó dje kampionato regular ku un average impreshonante di 476 punto. Esaki ta produkto di 20 hit den 42 turno na bate. Agard ta kècher i tambe outfielder.
Tantu J’Dah Girigorie komo Kimberley Agard ta den selekshon di Kòrsou ku aktualmente ta preparando pa e kampionato Sur Amerikano
di sòfbòl. E kompetensia ta tuma lugá na Argentina. Dos aña pasá Kòrsou a bira kampion dje kampionato regional aki i pues awor tin ku defend’é e titulo kontra dje otro paisnan kontrinkante.
E selekshon di Kòrsou ta Sali dia 20 di oktober pa Argentina i ta regresá bèk dia 31 di oktober. Despues dje kompromiso internashonal aki, e kampionato lokal femenino superior ta kuminsá ku e weganan di play-off. Esaki ta planiá pa ranka sali riba 5 di novèmber.


text:
Na caminda pa e di tercer edicion di e annual Aruba Short Film Festival 2016
E gran anochi di gala di e ceremonia pa presentacion di premionan lo tuma lugar na e mahestuoso Crystal Theater na Renaissance riba diabierna dia 25 di november 2016. E lo ta un anochi espectacular unda tur hende lo disfruta di filmnan netamente Arubano. Reserva dia 25 di november venidero pa bay un anochi y apoya nos filmnan local! E Aruba Short Film Festival a cuminsa na 2014 y e promer ganador tabata Darwin Winklaar kende ta studiando arte na Hulanda. E promer edicion a conta cu un gran audiencia y tabata un exito rotundo. Despues di algun luna por a mira algun di e mihor filmnan na Telearuba varios biaha. Aruba Short Film Festival ta un plataforma poderoso pa expone bo talento den film. Na 2015 e magno evento aki a crece y a dividi e participantenan den 2 categoria cual ganadornan a resulta Gabriela Croes y Semi Chahmi. Gabriela ta studiando film na Hulanda y Semi Chahmi ta conoci pa Chahmi Films y hopi mas. Na 2016 nos a opta pa no dividi e participantenan den 2 categoria di edad. Tur persona cu tin pregunta por email nos na arubashortfilmfestival@gmail.com of bishita nos pagina di Facebook. Lo tin ticketnan na benta na e entrada durante di e anochi di e gran ceremonia.


text:
WILLEMSTAD – Djaweps 15 di desèmber 2016 alrededor di 05.32 or di mardugá, Sentral di Polis a risibí yamada di un aksidente ku a tuma lugá riba Kaya Dominico J.R. Herrera.
For di investigashon preliminar a sali na kla ku un vehíkulo ku tabata koré ku velosidat haltu riba Kaya Dominico J.R. Herrera, probablemente den un bògt a pèrdè kontròl riba su stür i bai dal kontra muraya di un kas. Dor di e impakto shofùr di e outo a sufri leshonnan grave i a fayesé na e sitio.
Dòkter di polis ku a presentá na e sitio a konstatá morto di e hòmber Waldimir Marcos, nasé na Kòrsou, 22 di sèptèmber 1981.
Esaki ta e di 18 morto den tráfiko pa aña 2016.
Departamento di tráfiko ta kontinuá ku e investigashon.


text:
Herensia di sklabitut na Kòrsou i na Coro: La Guinea 2006
Seri di Herensia Kultural
La Guinea
No ta konosí kuantu katibu afrikano a hasi e travesia peligroso den kanoa frágil, bai kosta di Venezuela i sobreviví. Archivonan na Coro di 1690 tin registrá presensia di 14 katibu ku a hui for di Kòrsou.
Segun un proyekto di investigashon andando (aprel 2006, Millet y Ruiz Vila) tabata eksistí for di 1585 kaba un bario di ‘loangos afrikano’ yamá La Guinea, fundá pa refugiadonan ku a bini for di Kòrsou. Mayoria di e katibunan akí ku a hui, a nase na Áfrika i tabata konosí di nan lugá di orígen komo ‘hende di Guinea’, ‘minas’ i luango, pa Loango, Congo, na Áfrika West.
E palabra shimaronahe ta derivá di shimaron. Un shimaron segun definishon di dr. A.F. ‘Jandi’ Paula ta un katibu ku durante un tempu kòrtiku (‘petit marronage’) òf permanentemente (‘grand marronage’) ta libra su mes di e sistema di sklabitut na kua e ta pertenesé legalmente. E forma di resistensia akí a eksistí na tur isla.
Segun un dekreto real di 27 di aprel 1575 tabata eksistí e tempu ei un pueblo di e mes nòmber La Guinea den e serunan di Coro i esaki tabata ekstendé di Curimagua te Coro. Un otro fuente ta informá ku na 1761 tabatin kuatershen di e marònnan akí ku a bini for di Kòrsou ta biba den sur di Coro den e bario konosí komo Los Ranchos. Ta trata di e mes bario ku e habitantenan mes ta yama La Guinea. Segun e dokumentonan wardá den archivo, e famianan tabata konosí pa nan balia ‘al son del tambú’, òf ‘loango tambú‘ ‘ku kanto di teranan leu den nan propio argó’. E herensia musikal akí ainda ta eksistí na La Guinea i den e bario pegá kuné Curazaito, tur dos den sur di Coro. Den e bario Curazaito, ku a surgi despues di La Guinea, a bin desaroyá na final di siglo 19, i prinsipio di siglo 20 un tambú ku awor ta ‘Tambor Coriano’. Esei ta mérito di entre otro e famoso tamburero di Kòrsou, Maria Chiquitín. Ainda e legendario kantadó di tambú Olga Camacho ta tene e herensia bibu akí na bida.
Ta konsiderá La Guinea e promé bario residensial di Coro. E habitantenan tabata simpatisá ku e idealnan di libertat.
Kòrsou tabata na fin di siglo 18 sentro di konspirashon revolushonario. Esei no tabata nada straño pa motibu ku hopi tempu kaba tabata eksistí un relashon komersial intensivo entre Kòrsou i Haiti. Haiti tabata bende kòfi ku Kòrsou, miéntras ku barkunan di Kòrsou tabata drenta haf di Haiti ku tela i otro kos trahá na Kòrsou. Debí na e baibini di hende entre e dos paisnan akí, tabata fásil plama e ideanan revolushonario. Tabatin ademas hopi refugiado haitiano na Kòrsou i tabata bende katibu for di Haiti ku e plantashonnan na e isla akí. Esei ta splika ku tabatin katibu ku ta papia franses kendenan a partisipá na e revolushon di 1795 na Kòrsou.
Na Venezuela tabata reina inkietut for di 1770, entre otro pa motibu ku tabatin un mago pretu, yamá Conofio, ku tabata biaha rònt Venezuela en buska di un dekreto ku ta deklará ku tur katibu lo tabata liber. Despues di su morto na 1792 su lucha a sigui ku esfuerso di katibunan ku a bira liber, i otronan ku a hui, entre nan esnan di Kòrsou. E movementu pa libertat tabata enkabesá pa e ‘sambo’ José Leonardo Chirino, sostené pa un katibu ku a hui for di Kòrsou i tabata gosa di hopi prestigio na Venezuela, José Caridad Gonzalez. E lucha akí a bin resultá dia 10 di mei 1795 den un rebelion di katibu formal na e lanthùis Macanillas den serunan di Coro. José Leonardo Chirino, nasí liber, yu hòmber di un katibu pretu i un muhé indjan, a proklamá ‘Leinan franses’, libertat pa e katibunan i el a kita pagamentu di belasting.
José Caridad Gonzalez
Di José Caridad Gonzalez ta konosí ku e tabata ‘un neger di un asendensia importante’, kende ademas di su lenga materno, luango, tabata papia tambe papiamentu, franses i spañó. E tabata un hòmber ku a lesa hopi i nan tabata yam’é ‘Doctor’ ora ta papia kuné. ‘Doctor’ akí a yuda hopi katibu hui for di Kòrsou. José Caridad Gonzalez tabata frekuentá e bario di La Guinea.
Regularmente e tabata intermediá na fabor di e poblashon pretu, ora tin konflikto den kuestion di poseshon di tera. Caridad Gonzalez i Chirino tabata mantené kontakto ku Haiti, kaminda na 1794 a proklamá estado independiente di Haiti, ku Libertat, Igualdat i Fraternidat komo prinsipio.
Nan tabata mantené kontakto ku Kòrsou tambe. Chirino tabatin kontakto ku Tula tambe.
Kontrario na nan kompañeronan den lucha na Kòrsou enkabesá pa Tula tres luna despues, e luchadónan pa libertat na Venezuela tabata armá ku palu i machete so. A konfiská e armanan ku Jose Caridad a logra poderá di dje. Den un dia a kibra e rebelion; sin niun forma di huisio a kita kabes afó di e luchadónan pa libertat heridá i esnan kohé prezu ei mes. Esun promé ku nan a dekapitá ta José Caridad Gonzalez. E trupanan kolonial a mata despues tambe habitantenan di e bario La Guinea. José Leonardo Chirino a skapa, pero luego nan a koh’é prezu dia 10 di desèmber 1796 i despues di un huisio na Caracas nan a konden’é na pena di morto i hork’é.
Bastian Carpata
Di dokumentonan hulandes tokante e rebelion di katibu di 1795 na Kòrsou nos sa ku un di e lidernan prinsipal di e rebelion na Kòrsou Bastian Carpata, huntu ku nuebe katibu mas, tabata prezu na Coro i ku a deportá nan manda nan Kòrsou. Probablemente esaki a sosodé djis promé ku e rebelion di 17 di ougùstùs 1795 na Kòrsou, pasobra nan a kondená un katibu yamá Jean Forcade, pa motibu ku e no a informá outoridatnan hulandes ku el a mira Bastian Carpata na Venezuela.
E informashon akí, prosedente di prof. Jandi Paula, a kousa sensashon siman pasá na e Konferensia pa konmemorá e Rebelion di Jose Leonardo Chirino, organisá pa e ‘Red Afro-Venezolana’.
Esei ta djis un di e fragmentonan nesesario pa praktika e profeshon di arkeologia di memoria oprimí.
Fuente
– Dr. A.F. Paula: Slave Revolts: the cases of Curaçao and Saint Martin, paper UNESCO, African Diaspora: The Making of the Atlantic World. 28 June – 1 July 2003, Curaçao
– L. de Palm, E lantamentu di 1795, Datos Oral, Curaçao, 1995
– Luis Arturo Domínguez, Rebelión en la Sierra. Caracas, Venezuela, 1995
– Idem: Vivencia de un Rito Loango en el Tambú, 1988
– Carlos Conzalez Batista, Antillas y Tierra Firme, Caracas, Venezuela, 1995
– Jose Millet y Manuel Ruiz Villa: Proyecto de investigación socio-cultural cubano-venezolano, Coro, april 2006
Komposishon di teksto: Inchi Witteveen. Foto: archivo privá, NAAM, J.L. Chirino via Henry Curiel.


text:
Minister di Husticia: participacion di Arumil den e cadena di husticia ta crucial
Autoridadnan conoce cua ta e ‘blindspots’ di e radar di tanto Wardacosta como Polis pero esaki no ta nifica cu no tin bista riba locual ta sucede na e areanan aki.
Asina Minister di Husticia Rocco Tjon a bisa Bon Dia Aruba. E ‘blindspots’ aki ta particularmente den area panort di e isla, pero esey no ta nifica cu autoridadnan ta ciego pa nan y como tal ta trahando den ekipo pa percura tin miho bista full rond di Aruba.
“Nos a introduci recien un plataforma strategico, esta un strategia di reunion structural riba cuido di frontera. Na mesa tin Cuerpo Policial di Aruba, Guarda Nos Costa, Wardacosta, Inmigracion Aruba y denter di poco Duana tambe lo forma parti di dje, mescos ta e caso cu NCTV cu ta e coordinado nacional pa seguridad y combatimento di terorismo. Eyden nos lo mester yega na e palabracionnan strategico pa percura cu ta cera e buraconan (den e wowonan di e radarnan). Tin bon cooperacion, uno cu ta mehorando constantemente,” Rocco Tjon a sigura. “Entre Wardacosta y Polis Maritimo, ta percura cu e fronteranan ta hermeticamente cera.”
Cuido di frontera
E trabao pa cuida frontera ta un elemento esencial den e landspakket pa loke ta husticia y seguridad. E meta di reforma ta pa contribui na fortifica e estado di derecho, entre otro door di enfoca riba fortificacion riba control di frontera, bringa criminalidad economico/financiero y
mehoracion di e sistema di detencion. A dicidi pa motibo di e urgencia pa stabilidad di orden publico y seguridad cu no ta rekeri Aruba pa haci recorte den e capacidad di ehecucion operativo denter di mayoria di e sectornan mas vital pa estado di derecho. Esakinan ta Cuerpo Policial, Duana, Landsrecherche, Ministerio Publico, Corte, Wardacosta, Instituto Coreccional Aruba (KIA) y e servicio di seguridad. E reformanan ta continuando basa riba e investigacion di base cu a entrega riba 29 di Januari 2021 (e nulmeting).
Aruba a yega na un acuerdo cu Hulanda na Februari riba fortificacion di supervision di frontera cu a drenta na vigor dia 1 di April ultimo. E ta encera en todo caso riba e esfuerso, capacidad y administracion, control di comando di parti di Koninklijk Marechaussee, Duana y Wardacosta. E base di e protocol firma a cuminza implementa e palabracionnan.
Camber di radar mester ocupacion continuo
Segun Minister Tjon e sistema cu Aruba tin y esun di Wardacosta mester por complementa otro. Mester percura cu e tecnologia ta acopla na otro, pero tambe den e sala di monitoreo, esta e radarkamer. “Mester tin ocupacion continuo den e camber di radar, y esey ta e palabracion cu nos a haci durante e prome reunion. Esta cu nos no ta bay traha cu personal di Cuerpo Policial so, cu personal di Wardacosta so, of cu di Duana so. Nos ta bay traha cu teamnan mescla y asina ta uni e forsanan, percura pa un ocupacion di 24 ora den e camber di radar,” Minister a sigui bisa.
Ademas di un miho monitoreo di e imagennan di e radarnan, mester complementa e trabao aki cu mas patruya na costanan di Aruba. “E team di control di costa ta un palabracion haci y aki Guarda Nos Costa lo forma un parti activo den dje. Cu Duana mester papia ainda. Pero pa por garantisa cu ora cu señala algo riba radarnan, tin suficiente personal paden pa guia e patruyanan riba caya, pa wak e situacion na costa.
Arumil mester haya papel mas activo
E Minister a bisa cu pa yuda cu e trabao aki ta evaluando e papel cu miembronan di Arumil por hunga den e cuido di frontera. E tema di Arumil tambe ta forma parti di e landspakket riba husticia. Aruba, cu ayudo di Defensa Hulandes a presenta un plan di accion pa adapta e leynan di
servicio militar obligatorio cu a bira bieu. E adaptacionnan ta necesario pa entre otro
profesionalisa Arumil unda entre otro ta busca forma pa e fluho di miembronan di e
cuerpo militar Arubiano pa otro partner di seguridad nacional ta keda hancra. E ta inclui un
plan di accion dirigi na profesionalisacion continuo di Arumil unda servicio obligatorio ta
parti di dje. Aruba y Hulanda ta trahando riba actualisacion di e ley aki, y e trayecto di investigacion a cuminza memey di September ultimo.
“Mi mester bisa di ta contento di tur cu ta mesa ta de acuerdo cu e papel di Arumil ta un balor agrega. Awor ta buscando e miho construccion. Di e forma aki e grupo di trabao cu ta trahando e investigacion por incorpora e idea aki den e proyecto,” Tjon a ilustra.
Papel di helicopter ta pa complementa radar
No ta un secreto publico cu ta usa e area di noordkust pa ‘dropping’ pues hopi droga ta drenta e isla y e area no ta facil pa patruyanan di polis yega. “P’esey ta importante cu nos tin nos helicopter cu si por yega na e area, haya e informacion necesario y guia e patruyanan. E ta hopi importante y esey ta e meta final, pa Aruba ta hermeticamente cera, pasobra for di leu por wak e menasa ta yega y asina por mobilisa unidadnan pa intercepta cualkier acto criminalidad.”
Criminalnan ta innova modus operandi continuamente
Tin un bista con ta usa Aruba como hub pa criminalidad. Autoridadnan mes ta acumula e datonan y ta compila esakinan den e analisis di criminalidad, unda ta inclui tur aspecto y ta pone nan riba mapa. “Realidad ta cu tin consumo local di droga, pues un parti chikito ta keda Aruba. Pero mayoria biaha ta usa Aruba como ‘springplank’ pa exporta pa Europa y Merca.”
Autoridadnan tin idea con e droga ta drenta, a pesar cu Aruba a inverti hopi den mehora deteccion y intercepcion di droga. Por ehempel, inverti den cacho special, den otro tecnologia na nos puertonan. “Tin hopi modus operandi. Pero e mundo di criminalidad ta keda innova. P’esey ta importante cu nos como pais ta keda inverti pa nos keda inverti den nos cadena hudicial pa por ta keda na e paso di e forma aki. Obviamente mi no por bay den mucho detaye, pero tin diferente forma con nan ta haci’e (pasa droga via Aruba), y nos tambe ta invertiendo pa intercepta e diferente transaccionnan aki,” Minister Tjon a bisa agregando cu ta ricibi inteligencia den forma continuo cu ta yuda delinea e pasonan cu mester tuma na nivel strategico y nivel operacional.
Europa y Merca
Mayoria di e trafico ta pa mercadonan na Merca y Europa y segun Minister Tjon, e paisnan ta consciente di esaki tambe y ta haya e sosten pa trabaonan na Aruba.”Tur e trabaonan ta interregional. Nos tin gruponan di trabao cu ta traha hopi cerca cu Merca, manera CBP, DEA, ta partnernan strategico cu ken tin reunionnan structural. Y cu Hulanda ta mescos, tanto cu e departamentonan y cu instancianan operacional, manera Koninklijke Marechaussee y Polis di Hulanda.
Wardacosta
Los di e trabaonan na nivel di husticia, Wardacosta tambe ta encarga pa mantencion di e leynan pa proteccion di naturalesa. Y segun Minister, ta un aspecto operacion di Wardacosta cu sa kico ta su tarea. “Mi mester bisa cu nan tin atencion pa e parti ey,” Rocco Tjon a sigura, specificamente riba e tereno di proteccion di especienan protegi segun e ley di proteccion di naturalesa.


text:
WILLEMSTAD — Un di e aktividatnan mas grandi i mas gustá di FDDK ta su fakansiplan anual. Den pasado e aktividat aki tabata tuma lugá durante di 9 dia repartí den tres siman den luna di yüli i ta hasi uso di hinter e kompleho deportivo Sentro Deportivo Kòrsou, SDK. Na 2015, a registrá kasi 21.000 partisipante!
E aña aki, pa motibunan ya konosí, FDDK a hañ’e ta kòrta den e dianan di su fakansiplan di 9 pa 6 dia, kuanan ta 19, 20, 21, 26, 27 i 28 di yüli di 9’or di mainta pa 1’or di mèrdia.
E dianan aki lo ta kargá ku entretenimentu pa nos muchanan, inkluyendo facepainting, bouncers, hopi disiplina di deporte i pa promé biaha, un sekshon di gòlf, boogschieten, hindernisbaan, ninichi i tambe outo di remote control.
Djabièrnè último gerensia di FDDK a tèst e sekshon nobo aki pa tin sigur ku tur kos ta funshoná manera mester ta, i mas aún, ta kumpli ku reglanan di seguridat pa nos muchanan.
FDDK ta gradisí su partnernan, Gobièrnu di Kòrsou, Chippie, MCB i Refineria Isla, pa yuda hasi e magno evento aki posibel, i ta warda nos muchanan di 6 pa 16 aña for di djamars awor 9’or di mainta pa disfrutá di fakansi ku deporte!
Riba e página di Facebook, www.facebook.com/DeporteKorsou, por haña mas detaye di e fakansi plan.


text:
Bon biní riba e wèpsait ofisial di Kuerpo Polisial Kòrsou
E wèpsait aki ta duna bo akseso na informashon relevante di Kuerpo Polisial Kòrsou, komo organisashon. Ademas e ta ofresé bo e fasilidat di por buska i haña informashon relashoná ku Kuerpo Polisial Kòrsou na un manera mas efikas i lihé. Asina e wèpsait aki entre otro ta kontené informashon di servisionan ku Kuerpo Polisial Kòrsou ta ofresé i tepnan di prevenshon ku bo mes por apliká pa limitá e chèns ku bo ta bira víktima di kriminalidat.
Si bo ta deseá kualke informashon ku no ta optenibel riba e wèpsait aki òf si bo kier duna remarke òf hasi pregunta, por fabor aserka nos pa medio di un di e numbernan di telefòn òf via mail; manera indiká riba e página prinsipal i e página di kontakto.
Kuerpo Polisial Kòrsou den su afan pa buska mas manera pa Sirbi i Protehá, ta hasi su máksimo esfuerso pa brinda boso un wèpsait di kalidat haltu ku informashon alkaso, relevante i interesante. Pues, e wèpsait aki konstantemente lo keda den desaroyo … sigui bishitá nos ku regularidat!


text:
A ménos ku tin un akuerdo di salario neto, lo bo mester retené e impuesto riba e nominá di salario di e trahadó. Abo mester paga e prima nan di doño di trabou i bo no por rekuperá esakinan di e trahadó. Bo mester presentá periódikamente un deklarashon pa e montantenan retené dor di abo i di kua bo debe.
Belastingdienst ta responsabel pa rekoudá i kobra e primanan di seguro sosial, e primanan di seguro di trahadó i primanan di seguro di kuido médiko. E suministrashon di un pago bou di e seguro aki ta responsabilidat di Asuntunan Sosial i Empleo (SZW) i Kuido i Hubentut Hulanda Karibense (ZJCN).
Retenshonnan riba suèldo
Impuesto riba suèldo, primanan AOV/AWW i parti di empleado i parti di dunadó di trabou di prima seguro di kuido i e primanan seguro di empleado.
Retenshon riba suèldo
E suma total ku e empleado debe na impuesto di suèldo, primanan AOV/AWW i parti di empleado prima seguro di kuido.
Primanan dunadó di trabou
E primanan ku e dunadó di trabou debe pa e seguronan di empleado i e parti di dunadó di trabou den e prima seguro di kuido.
Seguronan di empleado
E Lei di Seguro di malesa i aksidente (ziekte- en ongevallenverzekeringwet BES) i e Lei di Sesantia BES (Cessantiawet BES).


text:
Diasabra Minister Maduro di Cultura tabata presente na Wilhelminapark pa felicita e comunidad Filipino residencia na Aruba cu e celebracion di e 123 aña di Independencia di Filipinas.
Bou di auspicio di Consul General di Filipinas sra Amy Henriquez Mendes, tur presente por a disfruta di un bunita conmemoracion y celebracion di e fecha importante aki pa Filipinonan residencia na Aruba. Minister Maduro ta felicita tur Filipino y ta gradici nan pa nan aporte valioso na desaroyo di Aruba specialmente den sectornan di cuido, turismo y guia spiritual. Masha danki pa stima Aruba y haci di nos Pais boso hogar.


text:
WILLEMSTAD – E kaso kontra Elvis ‘Monster’ Kuwas a kontinuá ayera. Den e seshon di ayera fiskal Sr. Gert Rip a pidi un kondena di bida largu pa Kuwas. Di otro banda e abogado di Kuwas, Sra. Olga Saleh-Kostrzewski a pidi pa Hues no aseptá e kaso ku a keda trese dilanti pa Ministerio Públiko.
Den su rekisitorio fiskal Sr. Rip a pasa riba tur e pruebanan ku Ministerio Públiko tin den kontra di Kuwas. Ta trata aki di primariamente deklarashonnan ku e propio akusado a hasi i tambe deklarashon di otronan den kontra di e akusado. Tambe Ministerio Públiko a logra haña evidensia di sierto echonan a base di komunikashon ku a keda di tap. E uniko prueba tékniko ku fiskal a presentá ta un análisis di e lokalisashon di e telefòn selular di Kuwas. Ministerio Públiko a trese un eksperto for di Hulanda pa analisá den ki area e telefòn selular tabata riba 5 di mei 2013.
Abogado di Kuwas, Sra. Saleh-Kostrzewski na su turno no ta di akuerdo ku e forma ku Ministerio Públiko a optené e deklarashonnan den kontra su kliente. Segun e abogado, e deklarashonnan ku a keda hasi den kontra di su kliente e keda hasi bou di promesa di algu for di Ministerio Públiko. Tambe Sra. Saleh-Kostrzewski ta di opinion ku e deklarashonnan hasi kontra Kuwas no ta kuadra ku bèrdat. Pa loke ta trata e konfeshon di Kuwas, e abogado ta di opinion ku Kuwas a hasi esaki bou di preshon i sin representashon di su abogado.
Fiskal Sr. Rip den e seshon di ayera a hasi su máksimo pa proba su kaso kontra Kuwas. Sin embargo ta di wak kiko Hues ta bai hasi ku e defensa ku Sra. Saleh-Kostrzewski a presentá. Ta konvensente ku Kuwas ta involukrá den e akusashon kontra dje pero e manera ku e deklarashonnan kontra Kuwas a keda optené ta trese duda i ku tur probabilidat Hues lo bai konsiderá esaki den su desishon final. Kuantu konsiderashon Hues lo duna esaki lo bai ta di sumo importansia teniendo na kuenta ku e por tin no solamente efekto riba e kaso kontra Kuwas pero tambe den henter e Kaso Magnus i Maximus.
Falta di pruebanan tékniko a hasi Ministerio Públiko sumamente dependiente di deklarashonnan. Pruebanan tékniko lo a kita hopi di e peso for di e deklarashonnan i laga Ministerio Públiko ku un kaso muchu mas fuerte.


text:
Selibon a tuma nota ku kapasidat di e stashon di separashon di shushi na Hato a bira limitá. Pa e motibo akí a disidí di amplia e sitio aktual kaminda tabatin un kònteiner di separashon di 20 pia, pa un kònteiner di 40 pia. E konteiner anterior di 20 pia tabata yena hopi lihe i pa e motibu a disidi pa kambia esaki pa un konteiner mas grandi. E forma kon habitantenan i turista ta hasi uso di e fasilidat aki ta motiva Selibon pa kontinua ku e trabounan di separashon di shushi. Selibon ta sumamente kontentu ku tur e esfuersonan di habitantenan di Boneiru pa ku separashon di shushi i lo sigui traha pa pone mas kònteiner di separashon di shushi den mas bario pa asina sigui stimula i fasilitá habitantenan pa separá nan shushi den bisindario di nan kas.
Na momentu ku separá mas shushi pa resiklahe, fluho di shushi ku ta drenta nos lentfel pa keda derá ta baha mas tantu. Separando bo shushi bo ta aportá na un medio ambiente sano i un Boneiru limpi i bunita.


text:
L.G. Smith Boulevard: Diamars den oranan di marduga polis ta haya un informacion cu na e mall pariba di Caribbean Mercantile Bank riba L.G. Smith Boulevard tin un alarma ta zona y dilanti di un tienda lo tin glas kibra.
Mesora a manda un patruya na e sitio, na yegada e patruya a bin compronde cu ta trata di Optica Leslie, nan a topa cu e glas di e porta completamente destrui, nan a drenta den e lugar, pero na e momentonan ey e doño no tabata sa kiko tur nan lo a bay cune.
E doño a keda di traha un lista di loke a wordo horta y entrega esaki den oranan di dia na Polis.


text:
KRALENDIJK – Awe djaweps mainta alrededor di 10:30 a drenta notifikashon na warda di polis riba e liña 911 di un vehíkulo ku lo mester tabata na kandela dilanti di un kas na Kaya Uruguay den bario di Tera Kòrá. For di leu por a mira un bola di huma pretu ta bai laira. Tabata trata aki di un pikòp dòbel kabina. Bomberonan a presentá rapido na e adrès menshoná i a paga e kandela.
Informashon no ofisial ku Radio Live 99.9 FM ta disponé di dje ta indiká ku e vehíkulo tabata na e adrès, pa hasi algun trabou di mekániko na dje. Despues di a finalisá ku e trabounan na e vehíkulo, e mekániko a bai start e vehíkulo pa tèst si tur kos ta funshoná bon, tabata e momentu ku algu a zona duru i e vehíkulo a pega kandela. Habitante di un kas den bisendario a enhala huma i ambulans a bai na e sitio pa dun’é víktima trato médiko. E kousa di e kandela no ta konosí ainda pa polis. E investigashon ta andando.


text:
Stichting Musica ta informa cu “TUR” cos ta cla pa inscripcion pa Aruba su Caiso & Soca Monarch 2015
Stichting Musica kier a anuncia cu Diadomingo 11 di Januari, cu e inscripcion pa Aruba Caiso & Soca Monarch 2015 lo tuma lugar den D2I Club cu ta situa den Crijnsenstraat #8 cu ta keda net banda di Winter Garden y pariba di Astoria na SanNicolas. E inscripcion ta programa pa cuminsa 5’or di atardi y ta clausura 8’or di anochi. Despues di clausura e inscripcion, lo anuncia cuanto Banda y participante lo tin, y alaves lo informa cuanto anochi di Pre-Final lo tin definitivamente pa e Aruba Caiso & Soca Monarch 2015. Stichting Musica ta pidi pa cada Banda of participante, por fabor download e formulario riba Facebook di Stichting Musica pa asina cada participante ta bon informa y alaves pa sa kico ta e documento nan necesario cu nan lo mester presenta na momento cu nan bin inscribi. E anochi sigur por conta cu transmision di varios radio y Television cu lo ta presenta pa informa pueblo completo con e inscripcion ta bayendo. Ambiente y e popular Mamamento di Gay entre e participantenan sigur no por keda afo diadomingo awo. Te ainda e anochi nan di Pre-Final ta programa pa tuma lugar Januari 27, 28, 29, y e final lo ta Diasabra 31 di Januari, 2015. No lubida cu Diadomingo awo, Stichting Musica ta invita cada Banda, Participante pa presenta na D2I Club pa asina nos pasa un rato ameno y agradabel cu otro durante e inscripcion di Aruba su Caiso & Soca Monarch 2015. Entrada pa e Festival y Punto nan di Benta, Stichting Musica lo anuncia despues manera cu tur cos ta cla.


text:
Varios bishita importante
A bishita entre otro Gobernador di Aruba
Comite Olimpico Arubano cu varios bishita importante.
Recientemente Comite Olimpico Arubano a bishita Su Excelencia Gobernador di Aruba, Sr. Alfonso Boekhoudt unda a elabora riba e trabounan di COA pa cu nos atletanan y deporte den 2019. Representantenan di COA, Presidente Roy Mezas y Secretario General Nicole Hoevertsz a duna informacion riba e trabounan realisa.
Tambe Presidente di e Federacion Internacional di Gimnasia, Sr. Morinari Watanabe cu actualmente ta na Aruba pa e competencia internacional di gymnasia ritmica a bishita oficina di COA unda e la ser ricibi pa Sra. Nicole Hoevertsz.
Por ultimo, Sra. Nicole Hoevertsz den representacion di COA a bishita e utlimo dia di e gala event di e Aruba International Gymnastics Cup 2019.


text:
Poster y buki di informacion pa cuido y proteccion di baby...
Diahuebs anochi a tuma luga na Boulevard Events Aruba, e presentacion di e poster y e buki di informacion pa cuido y proteccion di...
Minister Plenipotenciario Ady Thijsen: Staatssecretaris ta positivo cu Aruba y Hulanda...
Minister Plenipotenciario Ady Thijsen a informa tocante algun punto importante cu a wordo trata durante di e reunion di Conseho di Minister di Reino...
Asina bon… nos Papiamento ta…? Palabra nobo cu ta palabra...
Den nos edicion di e siman aki atencion pa un fenomeno reciente, cu aparentemente ta nace di nos afan pa ÔÇśtuma shortcutÔÇÖ: keda sin...


text:
DEN HAAG.-Gabinete demishonario di Mark Rutte a anunsiá suavisashon di medidanan pa kombatí e pandemia di Covid. Tin masha spekulashon kua lo ta e suavisashonnan ku e gabinete demishonario lo anunsiá. Fuentenan hopi yegá na gobernashon ta indiká ku lo kita e prohibishon pa klupnan nokturno i diskotekanan por habri te mardugá sin problema. Probablemente lo pone eksigensia ku tur esnan ku ke bishita e sitionan aki mester presentá un prueba ku nan ta bakuna kompletu.
Tin indikashon serio ku e ministernan demishonario lo anunsiá ku na skolnan lo no ta nesesario mas pa usa tapaboka, pero den transporte publiko i taksi si e ta keda obligatorio. Meskos tambe ta asina ku tin spekulashon si lo kita for di e medida di prekoushon di 1.5 meter di distansia. Anteriormente a pensa ku lo kita for di e medidanan aki na fin di sèptèmber òf asta te den novèmber pero e preshon di sierto gruponan ta keda oumentá riba e gabinete.


text:
Reino Hulandes
Reino Hulandes ta un monarkia constitucional cu un sistema parlamentario. Esaki ta nifica cu e Rei(na) ta na cabes di estado. Un sistema parlamentario ta encera cu representantenan eligi dor di pueblo ta goberna e pais. Pueblo por vota riba personanan cu nan kier mira como nan representante. Pueblo ta eligi miembro di Parlamento (Parlamentario).
E miembronan di Cas Real tin derecho riba inmunidad y no ta carga responsabilidad politico, solamente ministronan ta responsabel. E inmunidad ta conta solamente si ministronan kier carga e responsabilidad (responsabilidad ministerial). Rei(na) por haci un declaracion politico solamente si e Ministro Presidente Hulandes duna autorisacion pa esaki. Esaki ta conta tambe pa e gobernadornan. Gobernador tambe ta gosa di inmunidad como organo di Pais Aruba; e ta na cabes di gobierno Arubano, den nomber di Rei(na).
Rei(na) tin e derecho di conseha Ministro Presidente pa motibo cu e ta forma parti di gobernacion. Esaki ta conta tambe pa Gobernador como cabes di gobierno Arubano. Ministro Presidente di Aruba ta reuni regularmente cu Gobernador.
Link(nan) externo:
Fuente: van Aller, H.B., 2005, "Overzicht Staatkundinge Geschiedenis Nederlandse
Antillen en Aruba 1634 - 2006", Aruba.
Trending topics
- Trending Topics
- Historia di Reino Hulandes y Aruba
- Rey y Gobernador


text:
Hildomar tin 20 mil florin riba su cuenta, cual e no tawatin algun dia pasa. E la gana e suma aki cu sorteo di Catochi di diabierna siman pasa. Su numbernan di suerte ta 2057 y e la cumpra nan na Lucky Numbers.
Catochi ta un wega di 4 cifra cu ta hunga tur merdia, y anochi e ta hunga di dialuna pa diasabra. E ta un wega di 4 cifra, cu ta cai den e famia di e otro weganan di 4 cifra, esta Big 4, 1-OFF y Zodiac. Bo por cuminsa hunga e weganan di 4 cifra cu 50 cent caba. Cumpra bo weganan di numbernan y gana, mescos Hildomar a gana.
Lotto, e loteria di Aruba tin diferente wega; Catochi, Big 4, 1-OFF, Zodiac, Wega di Number Korsou di Lotto, Lotto Di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text: Diahuebs mainta atrobe e polisnan di barrio di Oranjestad a bolbe score ora cu a logra haya y detene un hoben cual tabata ser busca pa justicia pasobra e hunto cu su tata lo a comete maltrato y tabata ser busca despues di cu siman pasa e tata a ser deteni diahuebs mainta polisnan di barrio Oranjestad a bolbe score ora cu nan a detene e yiu cual tambe tabata tin orden di buskeda y detencion pa maltrato. Nan a detene y a solicita presencia di e vehiculo di transporte pa asina hib’e na warda di polis Santa Cruz.


text:
Den fin di siman el a adopta un di tres puppy di e Shelter
Den fin di siman minister mr. Andin Bikker a cumpli un aña mas di bida. Den cuadro di su fecha natalicio el a dicidi pa alegra famia cu adopcion di un puppy. Den e cuadro ey a bishita Aruba Animal Shelter.
Esaki ta di tres puppy cu e ta adopta for di e Animal Shelter y tur cu a adopta semper a trece felicidad inmenso pa henter e famia. E mandatario a felicita y gradici e boluntarionan di e Shelter pa nan servicio na nos comunidad.
Como minister encarga cu e Ley di Cacho, e ta recomenda na famianan cu ta considera pa busca un cacho, pa corda pasa bishita Aruba Animal Shelter.


text:
E actriz y cantante Maria Conchita Alonso (The Running Man) ta dirigi un elenco internacional de estreya den un comedia nobo y dibertido. ¡He Matado a mi Marido! (I Killed my Husband!), E pelicula aki tin su toke local cu Jo Henriquez como un di e productornan. E estreno ta diabierna 1 di maart 2019 y lo tin tambe un lansamento special na Aruba.
E pelicula ta skirbi y dirigi pa Francisco Lupini Basagoiti, cu a ser nombra como Best Latino Filmmaker pa Directors Guild of America (DGA), pa e short film “El Nido Vacío” (The Empty Nest). E comedia ta centra rond di e personahe di Alonso, Remedios, un muhe desespera cu ta mata accidentalmente su esposo infiel, riba e dia cu ta organisando un fiesta grandioso pa honra su reciente Premio Pritzker. Cu e invitadonan yegando den algun ora, e mester a sobrebibi su dolor curason y un anochi grandi di celebracion sin ser descubri.
¡He Matado a mi Marido! Ta un melting pot di e culturanan Hispanico. E storia ta tuma luga na Miami y ta filma completamente na spaño cu artistanan for di varios pais di America Latina y Spaña. Aunke cada actor ta trece un poco di su cultura, e comedia y historia ta universal y cualkier ser humano, sin importa e idioma of cultura, lo hari hunto cu e personahenan. E tono di e pelicula ta irreverente, y ta atende temanan social manera empoderamento di e muhenan, romance, amor, sex, sexualidad, discriminacion racial y di clase social, cu un dosis grandi di harimento y erornan politico.
Completando e elenco principal ta Assumpta Serna (Matador, The Borgias, The Craft) como Berta, e housekeeper diberitido y fiel, Eduardo Yañez (Destilando Amor) como Pepe, e hardinero bruto – Guy Ecker (Eva Luna) como Piero, e esposo infiel – Miss Universe, Alicia Machado como Telma, e tanta loco y actriz, cu ta e sensacion riba e rednan social – Gaby Espino como Viviana, e amante problematico (Más sabe el diablo). “E pelicula aki a nace for di mi deseo pa celebra e rolnan di e muhenan fuerte y duro den cine”, segun e escritor Francisco Lupini Basagoiti. “Manera cu e situacionnan tragico y caotico ta desaroya den su alrededor, nos ta sinti e amor intenso di Remedios pa su casa y e desesperacion di su perdida, y e ta ser anima pa haya e curashi pa cuminsa di nobo, cu un indentidad nobo pa su mes”. E soundtrack di e pelicula ta presenta e single nobo di Maria Conchita “Ya no más” (“¡No More Lies!”). ¡He Matado a Mi Marido!, ta produci pa Jo Henriquez y Daniela Ruiz y distribui pa HM Movie.


text: KRALENDIJK – Trahadónan den enfermeria ya a kuminsá risibí Bakuna kontra Coronavírùs aya na Hulanda. Esaki a sosodé durante e promé siman di 2021. Media hulandes a informá ku djaluna siman pasá, minister di Salubridat Públiko na Hulanda Hugo de Jonge, a entregá Tweede Kamer un plan pa e bakunashon di komunidat hulandes. Den e plan ta poné ken ta esnan promé ku ta bin na remarke pa haña e bakuna i e momentu. Trahadónan den enfermeria, kasnan di kuido, empleadonan ku ta traha riba ambulans ta esnan kende promé ta risibí e bakuna. Segun e minister, den e di tres kuartal di 2021, tur hende na Hulanda lo ta bakuná kontra Coronavírùs. E proseso ta ku ta pasa e hende e bakuna 2 bia. Un awor i e di dos bia ta despues di tres siman. E grupo aki ta risibí e bakuna di ‘Pfizer’ i esaki ta duna den hòspitalnan. E di dos grupo ku ta esnan ku ta traha den kuido lo risibí e bakuna na luna di aprel pa ougùstùs. Hendenan entre edat di 18 pa 60 aña i ku tin malesa króniko ta risibí e bakuna mas trempan posibel, entre febrüari pa sèptèmber. E grupo aki ta risibí e bakuna ‘AstraZeneca’ i nan por hañ’é serka nan dòkter di kas. Gobièrnu hulandes ta konsiente ku tur hende ta deseá pa mas rápido pa risibí e bakuna, sinembargo mester hasié di tal forma ku ta baha e preshon den kuido por ehèmpel hòspitalnan. E kos ta ku tur hende ke bai den e bida normal manera kustumbrá. Segun e plan di Hulanda, den e promé fase, t’asina ku 269.000 trahadónan den enfermeria lo keda bakuná, 178.000 trahadó den kuido di hendenan ku desabilidat físiko lo haña e bakuna i despues e trahadónan di kuido ku ta duna kuido na kas, ku ta mas o ménos 166.000 i 30.000 ku ta traha den e departamentu di Coronavírùs den hòspital. Tur ta haña bakuna ‘Pfizer’. Habitantenan di kas di kuido 147.000 i 85.000 di pashènt ku ta mentalmente limitá ta risibí e bakuna di ‘Moderna’. Manera ta konosí, e bakuna di ‘Pfizer’ mester ta den un temperatura di 75 grado bou di sero i pa e motibu aki mester di frizernan spesial.


text:
Mi yu a bai subi palu mango di bisiña pa kue mango, e la slip kai riba e dak i kibra un parti di e dak. Awor nan ke kobrami; kiko mi mester hasi?
Bon siman na tur mi fiel lesadónan bon siman. Tur kos por pasa tur kaminda, pero realidat di bida ta duna nos kosnan ku hopi biaha nos no ta premirá ní desea. Esaki ta un di e tipo di kosnan ku sa pasa ora bo no ta spera. Lesa i bo ta komprondé mesora kiko mi kemen!
Pregunta, señora bondia mi yu a bai subi palu mango di bisiña pa kue mango, e la slip kai riba e dak i kibra un parti di e dak. Awor nan ke kobrami; kiko mi mester hasi?
Danki pa e pregunta, e temporada aki nos ta mira hopi fruta manera mispel, mango, kashu, tamarein, koko; rikesa di nos tur. Manera nos tur sa tambe desgrasia nunka ta leu i nos tur gusta kome fruta. Ban wak kiko bo deber i derechi ta den e situashon aki.
Na promé lugá mester definí e edad di bo yu paso lei ta definí ku si e mucha tin 16 aña pariba e mes ta responsabel pa e daño ku ela okashoná, su mayornan no tin e deber di paga. Un ehempel di esaki ta ku mayornan ta responsabel si nan yu ta kore auto sin reibeweis.
Si a kaso e mucha ta entre 14-16 aña, e mucha mes ta responsabel pa daño ku el a okashoná na tesera, anto huntu kun’é su mayornan tin falta den e sentido di kulpa, si nan no a supervisá e mucha sufisiente.
Ta keda na e mayornan pa mustra kunan no tabatin falta den e fayo ku e mucha kometé. Negligensha dor di no advertí e mucha na tempu pa un peliger, por pone ku mayornan ta kulpabel i hañá responsabel.
Pa e muchanan di 0-13 aña mayornan ta kompletamente responsabel pa daño hasí na tersera, den sentido di un “risico aansprakelijkheid” o sea responsabelidat hudisial.Den e kaso aki, lei no ta hasi e mucha responsabel.
Muchanan kuta bou di tutela (voogdij) of ku despues di divorsio un pariente tin responsabelidat hudisial (ouderlijkgezag) riba nan, e ora ei tantu e voogdes komo esun ku tin responsabilidat hudisial ta esnan ku ta responsabel in prinsipio. Den kaso ku e mucha despues di divorsio, tur dos mayor a keda ku responsabelidat hudisial i e ta biba serka un mayor e ora ei tur dos huntu ta keda responsabel in prinsipio. Den kaso ku tin daño ku un mucha a kousa i bo no sa presís ken ta responsabel buska asistensia hurídiko mes ora.
Pues ya bosa, tin hopi mucha ta kana riba kaya, ta sali anochi den grupo i hasta manera nos a kuminsá relatá ta bai subi dak pa kue mango i ata e problema a jega kas. Un seguro W.A.(wettelijkaansprakelijkheid o sea responsabelidat hudisial) por yuda segur, si a kaso a bo komo pariente pa lei ke da esun responsabel, Semper buska konseho serka un hurista. Te otro siman ku Dios su poder!


text:
Noticia
Anuncio: Departamento di Impuesto
Anuncio: Departamento di Impuesto ta informa cu nan oficinanan auxiliar cu ta ubica den e MFA y HBK nan lo ta sera awe 22 November 2017 henter dia. Oficina principal di Departamento di Impuesto na Camacuri si lo ta habri normal pa publico. Oficinanan auxiliar di Departamento di Impuesto ta keda sera te na proximo […]
Fiesta di Sinterklaas
MFA Paradera ta presenta Fiesta di Sinterklaas dia 5 di december di 5.00 pm pa 8.00 pm. Entrada lo ta AWG 15 pa mucha y ta inclui un snack, juice, saco di mangel y cupcake. Lo tin baile, wega pa mucha y competencia di pintamento. Inscripcion ta di 13 pa 17 di november na MFA […]
Pago di DIMAS
Dia 14 y 15 di november, Departamento di Impuesto no ta procesa pago di DIMAS.
Bus di Salud
Dia 31 di oktober Bus di Salud lo ta na MFA Paradera di 9.00 am pa 3.00 pm. E servicio di Bus di Salud ta consisti di control di peso (BMI), presion di sanger, sucu den sanger y colesterol y tambe ta duna conseho individual con pa hiba un estilo di bida mas saludabel. Tur […]


text:
20 di mart
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
20 di mart ta e di 79 dia di aña (80 den un schrikkeljaar) riba e kalènder gregoriano. Ta resta 286 dia pa e aña bòltu.
A sosodéEditá
- 1956 - Tunesia ta independisá di Fransia
- 2019 - Ta tene elekshon pa Konseho Insular di Boneiru i Saba. Despues ku a disolbe e konseho insular di Sint Eustatius na 2018, a suspendé e elekshon riba e isla aki temporalmente te 2020.
A naseEditá
A fayeséEditá
- 2004 - Reina Juliana (94), monarka di Reino Hulandes
A selebrá/konmemoráEditá
- Iran - Aña Nobo (Nowrooz)
- Dia Internashonal di Felisidat


text:
Cookies & Deklarashon di privasidat
Den e deklarashon di privasidat i cookie aki Stichting Kinderbescherming Curaçao (despues di esaki: nos) ta indiká, kon ta prosesá datonan via www.918.cw.
Cookies
Un cookie ta un fail di informashon ku ta wòrdu di seif riba bo kòmpiuter, smartphone òf tablet serka e promé bishita na e wèpsait. E ponementu di un cookie ta nesesario pa laga un wèpsait funshoná bon i pa mehorá bo fasilidat di uso riba e sait.
Eliminashon di cookies
Bo por kita òf eliminá cookies simpel i lihé. Kon bo mester hasi esaki ta diferensiá pa kada browser.
Konsultá e funshon di ayudo di bo browser pa haña sa kon bo mester hasi esaki.
Datonan personal
Pa e foro, ku ta un plataforma públiko, ta prohibí pa usa bo propio datonan personal. Nos ta stimulá pues pa inventá un nòmber di usuario. Nos ta hasi esaki pa protekshon di bo datonan personal.
Durante chat i yamada di telefòn ku un di nos boluntarionan bo por usa bo propio datonan personal, pero esei no ta obligatorio. Si bo duna bo datonan personal, manera bo nòmber i number di telefòn, esaki ta wòrdu inkorporá den un registro interno di Stichting Kinderbescherming Curaçao. No ta kompartí esaki ku tersera partidonan a ménos ku ta trata di un obligashon legal.
Nos ta prosesá solamente datonan ku bo mes duna nos. Manera datonan personal ku a yena den un formulario di kontakto, formulario di inskripshon òf ku a wòrdu mandá durante un chat òf yamada di telefòn.
Siguridat
Ta hasi updatenan di siguridat regularmente pa protehá e siguridat di e wèpsait i e datonan personal korespondiente. Banda di esei ta apliká siguridat èkstra kontra di atakenan di hackmentu riba e wèpsait.


text:
Sulin Passial ta e promé Caribbean Kidscorrespondent. For di su base Kòrsou, e ta duna e mucha i hóben nan di Karibe un stém dor di skucha loke nan tin di bisa. “Muchanan tin hopi gana di ta parti di e kòmbersashon di loke ta pasa den nan mes bida”. Na kas, na skol i asta den polítika. Kasi tur mucha ta di opinion ku adultonan mester skucha mucha ku mas atenshon. Nos ke duna mucha i hóbennan un stém mas tantu posibel.
Sulin lo no traha reportahe únikamente na Kòrsou, pero tambe hóbennan na Aruba, Bonaire, Sint Maarten, Saba i Sint Eustatius lo bin na palabra. Reportahe nan i artíkulo nan di Kids Correspondent lo por keda mirá i lesá den diferente media den Caribe i na Hulanda.


text:
Mi hendenan! Pa ora e articulo aki yega cerca boso ami lo ta den klas haciendo mi examen di Change Management pa di 4 biaha caba. Asina mes. No shame in my game, pero ainda min logra pas’e. Ban bek struggle, pero bon, ban papia! Pa hopi dia mi kier a skirbi tocante e caso di Kyrenne Croes.
No solamente e, pero tur otro hoben kende AZV a nenga un oportunidad pa recupera y laga nan pa bondad di pueblo. Ultimamente tur cos ta sali di pueblo, pa pueblo. Ta manera nos ta goberna nos mes tambe. Desde cu a cuminsa traha oficialmente na Aruba mi ta paga AZV y mi a cuminsa traha na un edad hopi jong. Aunke masha poco mi a haci uzo di dje mi ta consciente di e privilegio di un seguro medico. Pero! esey no kiermen cu nos no por papia di su fayonan. Bayendo bek na Kyrenne, mi ta sigui e caso di cerca pasobra e hobencita aki tabata bay La Salle cu mi. Nos no tabata necesariamente amiga, pero mas bien nos tabata tin amiganan en comun y varios biaha nos a hari hunto. Kyrenne ta lief, alegre y stima pa su amiganan. Y si duele mi tin di locual a pasa Kyrenne, mas duele mi tin ainda na e echo cu Aruba simplemente no ta duna hobennan e prioridad cu nan merece.
Mi kiermen, e hoben aki tin un bida henter su dilanti. Un bunita yiu pa cria y bo ta bisa mi cu AZV ta nenga di duna todo por todo pa e recupera? Letterlijk horta su chens di mehora y re integra den nos sociedad. Ta asina nos ta balora nos hobennan? Tanto poder di hubentud, tanto award show aki aya y ora di berdad nan mester di nos, nos ta halanan un banda? Asina nos hobennan ta achieve algo ta tur minister ta core pose cu nan! “Orguyo! Yiu di tera! Biba nos hubentud!” Anto bo ta bisa mi cu e hoben aki cu tin full su bida pa biba – si ta pa AZV e ta bay keda riba un cama? Sabiendo cu tin opcion y tin manera pa e recupera? Si ministernan por para pa Xander, pa Jeon, pa tur esunnan cu a logra. Nan por para pa Kyrenne tambe cu di berdad mester ayudo.
No por ta asina cu nos ta give up riba nos hobennan asina lihe. No por ta cu un seguro universal cu tur hende ta paga, Kyrenne ta wordo enfrenta cu un no. Nos tin gobierno nobo, mensen. Mi a wak boso nan talk the talk, now walk the walk tambe. Kyrenne mester di e miho cuido medico posibel pa e recupera, no solamente e mester esaki, e simplemente tin derecho riba dje. Nos tur ta paga pe. Nos ta papiando di nos mesun hobennan cu mañan ta encarga di nos isla. Si nos no cuida ‘nan, ken lo haci esaki?


text:
E caso dje asesinato di e hoben Sayuri Petronia a sigui awe mainta y e resultado di esaki no a cay na agrado di e tata dje fayecido. Ta haya cu e decision di hues ta uno decepcionante y cu su yiu merece husticia.
Mike Petronia, tata di victima, a splica cu hues a indica cu e ta bay pidi un psikiatra di Corsou pa un rapport completo. E rapportnan no ta completo y esey ta motibo di pospone e caso pa otro luna. A traha un rapport riba e sospechoso cu a mata su yiu muhe, Sayuri Petronia, y esaki ta incompleto. A traha e rapport pero tin buraco y esey a pone cu ta bay pidi Corsou pa traha un otro. Biaha pasa no a bisa nada, pero cu awe ta bay dicta un sentencia, tabata palabranan di Petronia. Na momento cu nan a tende esey, a kere cu e rapport tabata completo y esey no tabata e caso.
E resultado di awe ta significa pa Petronia cu e mester sigui lucha. “Bo no por mata hende y kere cu bo ta get away asina”, el a expresa. Cos no ta asina, pasobra si a mata sin ningun motibo bo tin cu wordo castiga. Kico cu e rapport bisa, e mester haya un castigo. E ta para ariba cu e persona aki a mata su yiu muhe y e wel di tabatin diesshete aña, e por tabata menor di edad, pero tin un ley. Segun e tata, e ley ta bisa como menor di edad y a comete un acto asina, e persona ta castiga como hende grandi.
Pa cobertura mas amplio lesa TREMPAN.COM.


text: Diaranzon atardi a drenta informe di cu un persona cu tabata core banda di caminda na Hooiberg a saca dede mahos pa campañadornan banda di caminda partiendo fliers y nan kier a agredie, mesora a dirigi un patruya na e sitio. Na yegada di e patruya a bin haya ambos partido na e sitio pero no tabata tin agression pero si a reina disgusto pa e falta di respet y e grupo no a keda contento y a bay reclam’e. Polis a intermedia den e asunto y e disculpa a ser duna y nan por a sigui cu nan accion di parti sticker cu flier.